Tolak pemimpin berbohong dan menipu

Firman Allah SWT:

﴿يَٰٓأَيُّهَا ٱلَّذِينَ ءَامَنُواْ لِمَ تَقُولُونَ مَا لَا تَفۡعَلُونَ٢ كَبُرَ مَقۡتًا عِندَ ٱللَّهِ أَن تَقُولُواْ مَا لَا تَفۡعَلُونَ٣﴾

“Wahai orang-orang yang beriman! Kenapakah kamu mengatakan sesuatu yang tidak kamu kerjakan? (2); Amat besar kebencian di sisi Allah bahawa kamu mengatakan apa-apa yang tidak kamu kerjakan. (3)” (Surah al-Saff: 2-3)

Sebab wahyu ini diturunkan kerana ada dalam kalangan mereka yang bercakap berdegar-degar bagi menunjukkan semangat perjuangannya. Akan tetapi, apa yang diucapkan itu tidak diamalkan apabila mereka diberikan peluang untuk berjuang, sehingga mereka mendapat kemurkaan yang besar daripada Allah SWT.

Selain itu, ayat ini juga ditujukan kepada semua perkara yang berkait dengan hukum haram seseorang itu berbohong, mungkir janji dan menipu. Bahkan, dikira memiliki sifat orang-orang munafiq, sebagaimana sabda Rasulullah SAW:

آيَةُ الْمُنَافِقِ ثَلَاثٌ: إِذَا حَدَّثَ كَذَبَ، إِذَا وَعَدَ أَخْلَفَ، وَإِذَا اؤْتُمِنَ خَانَ.

“Tanda-tanda munafiq itu ada tiga: Apabila bercakap dia berbohong, dan apabila berjanji tidak ditunaikan dan apabila diberikan amanah pula dikhianatinya.” (Riwayat al-Bukhari, no. 33 dan Muslim, no. 59)

Al-Quran adalah petunjuk sepanjang jalan dan zaman kepada seluruh manusia, bukan sahaja pada satu zaman, tempat atau satu kaum tertentu sahaja.

Kalam Allah dan ilmu-Nya yang tidak terhingga, wajib diimani akan kebenarannya. Oleh itu, semua perkara yang berlaku dalam kehidupan manusia yang telah diceritakan itu tetap akan berulang.

Maka, dinyatakan bahawa segala perkara yang baik wajib diamalkan, bagi mendapat kebaikan di dunia dengan janji pahala di akhirat. Adapun perkara yang jahat dan buruk hendaklah dijauhkan kerana ia akan membinasakan diri manusia di dunia dan alam sekelilingnya, serta mendapat balasan dosanya di akhirat kelak.

Kita pernah menyaksikan pesta Pilihan Raya Umum ke-14 (PRU-14) dahulu, selepas itu terbentuk sebuah kerajaan campuran bersama Pakatan Harapan (PH) yang menjadi tonggak kemenangan, hasil gabungan daripada beberapa parti yang bersaudara. DAP menjadi abang besar, selepasnya PKR dan diciptakan parti bernama Amanah, diikuti pula oleh kumpulan-kumpulan kecil NGO Islam dan bukan Islam yang mendukungnya.

Ketika muqaddimah kempennya lagi sudah menunjukkan dengan penuh bersemangat akan menurunkan harga petroleum dalam tempoh masa 24 jam, tol akan dihapuskan, hutang PTPTN akan diselesaikan secepat kilat. Maka, menanglah PH dengan gelombang tsunami PRU-14 kerana janji-janji tersebut.

Apabila ternyata cakapnya tidak serupa bikin, jatuhlah kerajaan PH yang tersungkur ke hadapan, bukannya kerana pintu belakang atau Langkah Sheraton seperti yang dinyatakan.

Dalam Pilihan Raya Umum ke-15 (PRU-15) kali ini pula dimainkan dan diapi-apikan isu menentang rasuah, salah laku, perompak, penyamun, penyeleweng, penyangak, salah urus dan segala nama kesalahan yang meresahkan masyarakat umum yang membocorkan hasil negara. Semua itu dijadikan modal kempen mereka bagi menarik sokongan rakyat, disertakan pula dengan janji yang luar biasa di luar kemampuan untuk dilaksanakan, semata-mata untuk memancing undi rakyat.

Kini, mereka mula menunjukkan tembelangnya yang sebenar dengan politik yang menghalalkan segala cara bagi mendapatkan kuasa. Malangnya, mereka ditolak oleh anak muda yang mewujudkan gelombang di seluruh kawasan majoriti Melayu.

Kejayaan PH yang bergabung bagi membentuk kerajaan, dicukupkan jumlah dengan gabungan segala puak dan individu yang melakukan kemungkaran yang menjadi sasaran mereka dalam masa kempen pilihan raya. Puak yang mereka senaraikan dalam kalangan yang tidak bermoral, dikatakan perasuah, perompak, lanun dan sebagainya.

Golongan itu terdiri daripada kalangan yang telah disabitkan kesalahannya dan dihukum tidak bermoral, atau yang masih dibicarakan menjadi kluster mahkamah. Begitu juga, kalangan yang telah diberhentikan perbicaraan mahkamah atau yang boleh diragukan sifat peribadinya dan telah dikesan DNA-nya.

Sifat buruk ini dilakukan kerana mereka terlalu bersemangat penuh rakus dan gila akan jawatan yang menghantui para pemimpinnya. Justeru, terserlah kebenaran sifat yang dilarang oleh Rasulullah SAW melalui sabdanya:

يَا عَبْدَ الرَّحْمَنِ بْنَ سَمُرَةَ، لَا تَسْأَلِ الإِمَارَةَ، فَإِنَّكَ إِنْ أُعْطِيتَهَا عَنْ مَسْأَلَةٍ وُكِلْتَ إِلَيْهَا، وَإِنْ أُعْطِيتَهَا عَنْ غَيْرِ مَسْأَلَةٍ أُعِنْتَ عَلَيْهَا.

“Wahai ‘Abdul Rahman bin Samurah, janganlah kamu meminta-minta untuk menjadi pemimpin. Maka, jika kamu diberikan jawatan dengan rakus meminta-minta, nescaya dibebankan kepada kamu (tanpa pertolongan dan petunjuk Allah). Jika jawatan itu diberikan bukan dengan cara meminta-mintanya, nescaya kamu akan diberikan pertolongan (oleh Allah dan mendapat petunjuknya).” (Riwayat al-Bukhari, no. 7146 dan Muslim, no. 1652)

Dan juga sabda Rasulullah SAW:

إِنَّا وَاللهِ لَا نُوَلِّي عَلَى هَذَا الْعَمَلِ أَحَدًا سَأَلَهُ، وَلَا أَحَدًا حَرَصَ عَلَيْهِ.

“Sesungguhnya, demi Allah! Aku tidak akan melantik orang yang bernafsu meminta-minta untuk menjadi ketua atau orang yang terlalu bernafsu dengan memintanya.” (Riwayat al-Bukhari, no. 7149 dan Muslim, no. 1733)

Amaran Rasulullah SAW itu telah menjadi pilihan dalam kalangan PH yang menghalalkan segala cara.

Kumpulan ini juga akhirnya berjaya mengambil alih kerajaan dengan cara di luar tabii daripada demokrasi yang biasa diamalkan di seluruh dunia.
Percayalah hasil tanaman politik daripada benih-benih tersebut akan membuahkan akibatnya secara berturut-turut, sehinggakan ia akan meruntuhkan kerajaannya sendiri dan menimpa para penumpangnya sekali.

Demikianlah itu sifat yang pernah menimpa kaum yang dimurkai Allah SWT dan diminta supaya berdoa agar tidak menjadi sepertinya dalam setiap rakaat solat, mereka itulah kumpulan yang dimurkai Allah (المغضوب عليهم). Hal mereka ini telah didedahkan oleh firman Allah SWT:

﴿أَتَأۡمُرُونَ ٱلنَّاسَ بِٱلۡبِرِّ وَتَنسَوۡنَ أَنفُسَكُمۡ وَأَنتُمۡ تَتۡلُونَ ٱلۡكِتَٰبَۚ أَفَلَا تَعۡقِلُونَ٤٤﴾

“Mengapa kamu menyuruh orang lain (mengerjakan) kebaktian, sedangkan kamu melupakan (kewajipan) diri kamu sendiri, padahal kamu semua membaca al-Kitab (Taurat)? Maka, tidakkah kamu berfikir?” (Surah al-Baqarah: 44)

Begitulah juga kamu menentang kemungkaran, tiba-tiba kamu membiarkannya apabila kamu sudah berkuasa dan akan mudah melakukannya.

Dari aspek yang lain, mereka melakukan pembohongan dengan memutarbelitkan kesedaran politik Islam dalam kalangan orang Melayu yang dianggap menjadi penghalang besar kepada perjuangan ideologinya yang salah. Pada masa yang sama, mendedahkan agenda penjajahan baharu yang wujud di sebaliknya.

Perkara tersebut dilakukan bagi menghilangkan semangat untuk kembali kepada Islam dalam kalangan bangsa Melayu yang menjadi kaum penganut Islam terbesar di negara ini. Hal ini termasuklah untuk mengelakkan daripada terbelanya kaum bumiputera yang dipinggirkan, kerana kaum lain juga pasti selamat dengan sebuah kerajaan yang bersih dan stabil.

Apabila adanya seruan untuk menyelamatkan bangsa ini bersama Islam, maka perbuatan itu terus dilabel sebagai perkauman dan dicanangkan label Islamofobia. Ini disebabkan ada bersamanya PAS yang telah diketahui berjaya memerintah beberapa negeri dengan berjaya, berintegriti dan bersih.

Turut didedahkan apabila berlaku kemaraan Melayu Islam dalam politik terkini melalui PRU-15 baru-baru ini, meningkatnya sokongan kepada PAS yang berwajah Islam dalam politiknya dan kejayaan yang dicapai bersama oleh PAS dengan rakan-rakan Perikatan Nasional (PN).

Keadaan sedemikian menyebabkan berlaku pembahagian yang mendedahkan siapakah sebenarnya yang membawa agenda perkauman dan anti-Islam.

Isu perkauman (rasis) mula dibangkitkan terhadap orang Melayu Islam, apabila dinyatakan perlunya ada kekuatan politik, pendidikan dan ekonomi orang Melayu, di samping bumiputera bukan Islam yang ditindas sejak zaman penjajah lagi. Golongan ini terus dijahilkan selepas mencapai kemerdekaan dan tidak terbela sehingga kini sebagaimana sepatutnya, sehinggalah kedudukan mereka terancam dalam tanah airnya sendiri.

Orang Melayu Islam termasuk bumiputera menunjukkan tingkah laku paling tidak perkauman dan amat bertoleransi terhadap masyarakat majmuk bukan Melayu, bukan Islam dan bukan bumiputera. Bahkan, turut membenarkan penggunaan bahasa kaum masing-masing, termasuk mewujudkan sekolah kebangsaan Cina dan Tamil yang tidak dibenarkan di negara lain selain daripada Malaysia.

Apabila dibangkitkan isu Bahasa Melayu yang menjadi bahasa kebangsaan dan tulisan Jawi supaya diperkasakan, maka tindakan itu dianggap sudah melampaui batas kaum dan agama. Malah, apabila diajak kepada pelaksanaan syariat Islam kepada umat Islam sahaja mengikut lunas Perlembagaan Persekutuan dan proses perubahan yang perlu dilakukan secara demokrasi, maka tindakan itu dianggap sebagai perbuatan melampau dan ditakut-takutkan masyarakat dengan mencetuskan Islamofobia. Malah mereka turut membela orang Islam yang murtad.

Mereka menuduh secara jahil dan jahat terhadap hukum Allah yang adil dan wasatiyyah dengan adab dan syarat pelaksanaan yang ketat sehingga menyukarkan bagi menjatuhkan hukuman dan cara hukuman. Namun hukuman dalam Islam adalah mendidik masyarakat, tidak melampau dan tidak kejam.

Mereka sebenarnya tidak peduli betapa kejamnya undang-undang jakun Barat seperti undang-undang hukuman mati di tali gantung dan hukuman sebat yang menyeksa atau hukuman yang longgar sehingga membebaskan pembunuh yang kejam tanpa hukuman mati dan sebagainya, serta bersikap liberal yang membebaskan manusia seperti binatang.

Sekarang DAP yang sebenarnya membawa agenda cauvinisme dan murtad sudah tidak perlu bersuara, kerana mereka telah berjaya mengadakan bala tentera Melayu yang tidak bermaruah agama dan bangsa dalam kalangan DAP sendiri, PKR, Amanah dan NGO yang bersamanya, sekali gus melantangkan suara bagi pihak DAP.

Kini, mereka pula berjaya menarik daripada kalangan UMNO yang menyerah kalah demi kepentingan diri tertentu sahaja. Sehinggakan, UMNO telah meninggalkan asas perjuangan untuk mempertahankan agama, bangsa dan negara, serta melanggar resolusi Perhimpunan Agung mereka yang menolak untuk bekerjasama dengan DAP dan angkatannya.

Kami percaya terdapat sebahagian besar pemimpin UMNO tidak redha dengan langkah songsang oleh segelintir pemimpin mereka, bahkan ada yang secara terbuka melakukan protes.

Kenyataan yang sebenar dalam PRU-15 yang lalu, DAP dan parti-parti sekutunya hanyalah memperoleh kemenangan dengan mengerahkan pengundi bukan Islam yang diugut dengan Islamofobia, dari seluruh pelosok tanah air sehingga luar negara dan seluruh penjuru dunia. Akhirnya, peratusan golongan bukan Islam yang keluar mengundi mencecah jumlah 98 peratus, namun mereka hanya memperoleh beberapa peratus yang kecil daripada undi orang Melayu Islam termasuk sebahagian yang berijazah.

Manakala PN mendapat sokongan 60 peratus pengundi Melayu Islam, bersama sokongan sebahagian besar pemimpin dan akar umbi UMNO yang masih setia kepada agama dan bangsanya. Termasuklah sokongan parti bukan Melayu yang tidak fanatik perkauman seperti parti Gerakan, MCA, MIC, termasuk Dewan Himpunan Pendukung PAS (DHPP), dan lain-lain. Akan tetapi, PN tidak dilayan secara sopan.

Walaupun PN telah melaksanakan pendekatan kerjasama mengikut adab demokrasi dan undang-undang, dengan mencapai kerusi yang boleh bertahan untuk mendapat kuasa politik yang sebenar secara demokrasi. Malangnya, ia dipintas dengan dilakukan pembentukan kerajaan secara luar tabii daripada amalan demokrasi yang sebenar dengan tipu daya dan putar belit yang sudah diketahui umum.

DAP dan rakan-rakannya terus melatah tidak mampu mengawal perasaan kebenciannya terhadap Islam, Melayu dan bumiputera, apabila membawa isu mengenai bahaya gelombang hijau. Perkara ini sekali gus mendedahkan warna kemerahan anti-Islam yang ada dalam diri mereka bersama parti-parti lain, laksana gerobak kereta api di belakangnya yang sebenarnya membawa bahaya kepada negara dan rakyat, termasuk rakyat bukan Islam dalam masyarakat majmuk ini.

Apabila hendak dilakukan protes terhadap amalan yang salah mengikut adab dan akhlak demokrasi sebenar yang adil dan telus, tiba-tiba mereka berhujah dengan mengulangi apa yang pernah dilakukan oleh penjajah pada zaman dahulu dengan menonjolkan isu melawan raja bukannya melawan penjajah.

Keadaan ini mengulangi kembali cerita perjuangan menentang penjajah dahulu, dipusing jalan cerita kononnya untuk melawan raja, istana dan pemimpin masyarakat. Sehingga menyebabkan ada yang terperangkap dalam penipuan Perjanjian Pangkor 1874 dan perjanjian lain sebelum dan selepas itu, dengan menjemput penjajah secara percuma atau menggadaikan maruah serta tanah air dengan harta dan pangkat.

Kenyataan sebenar Istana Negara sekiranya dibaca dengan teliti dan berhemah adalah berlainan dengan kenyataan politik para pemimpin PH yang cuba berbohong dan berselindung di belakang gambar Istana Negara. Istilah Kerajaan Perpaduan cuba dinyatakan dengan menyalahi maknanya yang sebenar.

Malah, istilah Kerajaan Minoriti juga tidak tepat mengikut istilah ilmu politik, walaupun bagi mencukupkan pembentukan sebuah kerajaan terpaksa digabungkan semua parti menjadi satu atas nama PH, bukannya mengikut parti masing-masing seperti DAP, PKR, dan Amanah. Sebaliknya akuan bersumpah (SD) yang telah diusahakan oleh PN daripada berbagai-bagai parti secara amalan demokrasi tidak dilayan.

Kini bukan lagi zaman penjajahan. Isu lama dan basi sudah boleh difahami oleh rakyat yang peka, khususnya dalam kalangan generasi muda yang paling ramai mengundi PN baru-baru ini dan membaca semula sejarah yang sebenar.

Inilah zaman yang telah dinyatakan oleh mukjizat melalui sabda Rasulullah SAW:

سَيَأْتِي عَلَى النَّاسِ سَنَوَاتٌ خَدَّاعَاتُ، يُصَدَّقُ فِيهَا الْكَاذِبُ، وَيُكَذَّبُ فِيهَا الصَّادِقُ، وَيُؤْتَمَنُ فِيهَا الْخَائِنُ، وَيُخَوَّنُ فِيهَا الْأَمِينُ، وَيَنْطِقُ فِيهَا الرُّوَيْبِضَةُ.

“Akan tiba masanya kepada orang ramai, tahun-tahun yang banyak berlaku penipuan. Dipercayai orang yang berbohong, dibohongi orang yang benar. Diberikan amanah kepada pengkhianat, dikhianati orang yang benar-benar amanah. Kemudian golongan al-Ruwaibidhah (orang-orang jahil agama) banyak bercakap.”

قِيلَ: وَمَا الرُّوَيْبِضَةُ؟

Baginda SAW ditanyakan: “Wahai Rasulullah! Siapakah itu golongan al-Ruwaibidhah itu?”

قَالَ: الرَّجُلُ التَّافِهُ يَتَكَلَّمُ فِي أَمْرِ الْعَامَّةِ.

Rasulullah SAW bersabda: “Orang jahil bercakap perkara besar yang menyentuh orang ramai.” (Riwayat Ibn Majah, no. 4036 dan Ahmad, no. 7912)

Kemudiannya, dijelaskan lagi akan berlaku kehancuran dunia (kiamat), apabila hilangnya amanah. Apabila ditanya bagaimanakah cara hilangnya, maka Rasulullah SAW bersabda:

إِذَا وُسِّدَ الأَمْرُ إِلَى غَيْرِ أَهْلِهِ فَانْتَظِرِ السَّاعَةَ.

“Apabila diserahkan urusan mentadbir umat kepada orang yang tidak layak, maka nantikanlah berlakunya kehancuran (kiamat).” (Riwayat al-Bukhari, no. 59)

Antara sifat yang tidak melayakkan seseorang itu menjadi pemimpin ialah berbohong dan menipu rakyat. Hal ini dijelaskan oleh sabda Rasulullah SAW:

ثَلَاثَةٌ لَا يُكَلِّمُهُمُ اللهُ يَوْمَ الْقِيَامَةِ، وَلَا يَنْظُرُ إِلَيْهِمْ، وَلَا يُزَكِّيهِمْ، وَلَهُمْ عَذَابٌ أَلِيمٌ: شَيْخٌ زَانٍ، وَمَلِكٌ كَذَّابٌ، وَعَائِلٌ مُسْتَكْبِرٌ.

“Tiga jenis manusia yang Allah tidak mempedulikannya pada Hari Kiamat kelak, tidak membersihkan segala dosanya dan untuknya azab yang pedih; orang tua yang berzina, raja atau pemimpin yang berbohong dan orang miskin yang sombong.” (Riwayat Muslim, no. 106)

Hadis ini menunjukkan amaran Rasulullah SAW akan dosa besar dan akibat buruk di dunia dan akhirat, bersama pemimpin yang berbohong dan menipu.
Firman Allah SWT:

﴿يَوۡمَ نَدۡعُواْ كُلَّ أُنَاسِۢ بِإِمَٰمِهِمۡۖ فَمَنۡ أُوتِيَ كِتَٰبَهُۥ بِيَمِينِهِۦ فَأُوْلَٰٓئِكَ يَقۡرَءُونَ كِتَٰبَهُمۡ وَلَا يُظۡلَمُونَ فَتِيلٗا٧١ وَمَن كَانَ فِي هَٰذِهِۦٓ أَعۡمَىٰ فَهُوَ فِي ٱلۡأٓخِرَةِ أَعۡمَىٰ وَأَضَلُّ سَبِيلٗا٧٢﴾

“(Ingatlah) suatu hari (yang di hari itu) Kami panggil tiap umat dengan pemimpinnya; dan sesiapa yang diberikan kitab amalannya pada tangan kanannya, maka mereka ini akan membaca kitabnya itu, dan mereka tidak dianiaya sedikit pun. (71); Dan sesiapa yang buta (hatinya) di dunia ini, nescaya di akhirat (nanti) dia akan lebih buta (pula) dan lebih tersesat dari jalan (yang benar). (72)” (Surah al-Isra’: 71-72)

Maka hendaklah berhati-hati dan berfikir secara matang, apabila ingin memilih pemimpin dan menjadi pengikutnya.

Firman Allah SWT:

﴿يَٰٓأَيُّهَا ٱلَّذِينَ ءَامَنُواْ ٱتَّقُواْ ٱللَّهَ وَلۡتَنظُرۡ نَفۡسٞ مَّا قَدَّمَتۡ لِغَدٖۖ وَٱتَّقُواْ ٱللَّهَۚ إِنَّ ٱللَّهَ خَبِيرُۢ بِمَا تَعۡمَلُونَ١٨ وَلَا تَكُونُواْ كَٱلَّذِينَ نَسُواْ ٱللَّهَ فَأَنسَىٰهُمۡ أَنفُسَهُمۡۚ أُوْلَٰٓئِكَ هُمُ ٱلۡفَٰسِقُونَ١٩﴾

“Wahai orang-orang yang beriman! Bertaqwalah kepada Allah dan hendaklah setiap diri memperhatikan apa yang telah diperbuatnya untuk hari esok (akhirat); dan bertaqwalah kepada Allah, sesungguhnya Allah Maha Mengetahui apa yang kamu kerjakan. (18); Dan janganlah kamu seperti orang-orang yang lupa kepada Allah, lalu Allah menjadikan mereka lupa kepada mereka sendiri. Mereka itulah orang-orang yang fasiq. (19)”

Tan Sri Abdul Hadi Awang
Presiden PAS
Timbalan Pengerusi Perikatan Nasional

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Polis Singapura siasat peguam Malaysia kerana hina mahkamah

Pasukan Polis Singapura (SPF) hari ini mengesahkan Jabatan Peguam Negara (AGC) telah mengeluarkan perintah untuk menyiasat peguam Malaysia Zaid Abd Malek, atas dakwaan menghina mahkamah.

SPF memaklumkan perkara itu dalam jawapannya kepada pertanyaan Bernama mengenai kenyataan disiarkan di Facebook Zaid pada 7 Julai 2022 berhubung “penahanannya di Lapangan Terbang Singapura oleh Pihak Berkuasa Imigresen dan soal siasat Polis Singapura dari 4 hingga 6 Julai 2022”, menurut laporan Bernama.

Perintah itu dikeluarkan 17 Mac 2020, berhubung penerbitan artikel pada 14 Feb 2020, mengenai penolakan saman difailkan rakyat Malaysia yang disabitkan bersalah mengedar dadah, A Gobi dan K Datchinamurthy, berhubung kaedah pelaksanaan hukuman yang didakwa diamalkan penjara pihak berkuasa.

Artikel itu merujuk kepada kenyataan dibuat Zaid atas kapasitinya sebagai pengarah pertubuhan bukan kerajaan, Lawyers for Liberty (LFL).

Menurut SPF, Zaid dalam beberapa kenyataannya telah menyatakan Mahkamah Singapura tidak berlaku adil dan mengabaikan proses yang sepatutnya dengan tergesa-gesa mengadakan perbicaraan dan Mahkamah Singapura “berhasrat menolak saman dan meneruskan pelaksanaan hukuman”.

“Kenyataan itu disiarkan dalam talian dan diakses orang awam di Singapura,” katanya, sambil menambah Zaid berada di luar negara semasa perintah itu dikeluarkan pada 2020, dan belum ke Singapura sehingga ketibaannya pada Isnin (4 Julai 2022) .

Zaid menyatakan beliau tiba di Lapangan Terbang Seletar pada 12.15 tengah hari bagi membantu dan memberikan nasihat undang-undang kepada keluarga banduan Kalwant Singh, yang dihukum mati pada Khamis.

Bagaimanapun, beliau tidak diberikan pelepasan imigresen seperti biasa dan sebaliknya diberitahu untuk menunggu sehingga dua pegawai tiba empat jam kemudian di lapangan terbang itu yang menyampaikan arahan kepada Zaid untuk menghadiri soal siasat Polis berkaitan dengan siasatan di bawah Akta Pentadbiran Keadilan (Perlindungan) 2016 (AOJPA).

Menurut SPF, Zaid memaklumkan kepada mereka beliau bersedia untuk disoal siasat pada 6 Julai 2022 dan pegawai kemudiannya menetapkan soal siasat dengannya di Kompleks Kantonmen Polis.

“Selepas itu, Zaid dibenar meninggalkan lapangan terbang,” menurut SPF.

Zaid menghadiri soal siasat di Kompleks Kantonmen Polis pada tarikh ditetapkan untuk membantu siasatan berkaitan kesalahan AOJPA.

Sebelum soal siasat bermula dari 10.17 pagi hingga kira-kira 12.05 tengah hari, Zaid dimaklumkan beliau boleh meminta rehat pada bila-bila masa tetapi tidak berbuat demikian sepanjang sesi itu.

Polis maklum bahawa Zaid meninggalkan kompleks berkenaan sejurus selepas selesai memberi keterangan.

Selepas selesai soal siasat pada hari yang sama, menurut SPF dalam rundingan dengan AGC, ia mengeluarkan amaran bersyarat 24 bulan kepada Zaid dan LFL sebagai ganti pendakwaan bagi kesalahan menghina mahkamah di bawah Seksyen 3(1)(a) AOJPA pada 6 Julai 2022, sebelum berlepas pulang pada hari berikutnya.

“Zaid menerima kedua-dua amaran yang diberikan kepadanya dan LFL atas kapasitinya sebagai Pengarah LFL.

“Zaid tiba di Kompleks Kantonmen Polis untuk menerima amaran itu pada 6 Julai 2022 kira-kira 8.48 malam dan meninggalkan bangunan itu kira-kira 9.20 malam,” kata SPF.

Di bawah Seksyen 11 AOJPA, penerbitan berhubung penghinaan mahkamah, jika disiarkan melalui Internet atau media elektronik lain, dianggap diterbitkan di Singapura jika ia diakses oleh orang awam di Singapura.

Zaid dalam kenyataannya berkata beliau “ditahan dan disiasat berhubung kenyataan yang dikeluarkan di Malaysia, dan bukan di Singapura.”


Utamakan aspek keselamatan sebelum Parlimen dibuka, kata Nazri

Kerajaan perlu mencari ikhtiar dan menitikberatkan aspek keselamatan terjamin terlebih dahulu sebelum membuka sidang Parlimen, ekoran negara masih berhadapan dengan kemelut pandemik Covid-19.

Bekas menteri hal-ehwal undang-undang, Datuk Seri Mohamed Nazri Aziz berkata, ini selaras dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang mahukan sidang Dewan Rakyat itu segera dibuka.

“Ia macam inilah Tuanku titah untuk dibuka serta merta, saya ingat kita ikhtiar seberapa yang bolehlah untuk buka Parlimen. Sebab ini titah Tuanku dan ia juga merupakan yang rakyat mahukan,” katanya kepada Agenda Daily.

Dalam pada itu ketika mengulas dari aspek keselamatan bagi melancarkan pembukaan Parlimen itu tatkala negara masih berhadapan dengan pandemik, Ahli Parlimen Padang Rengas itu mencadangkan beberapa perkara.

“Covid-19 ini kita bercakap tentang tiga perkara, penjarakan fizikal, basuh tangan dan jangan membuat sentuhan fizikal, dan kita kena utamakan keselamatan, patuhi prosedur operasi standard (SOP) dengan ketat,” katanya.

Dalam pada itu, beliau juga mencadangkan supaya pegawai Ahli Parlimen tidak perlu datang bagi mengurangkan jumlah orang di dewan sekiranya ia dibuka nanti.

“Mereka tidak perlu datang, bagi penjawat awam yang perlu sahaja.

“Malah kalau agak sukar kerajaan boleh adakan sidang Parlimen secara hibrid, dan mungkin juga boleh separuh hadir (bahagi kehadiran Ahli Parlimen),” katanya.

Kerajaan Perikatan Nasional (PN) sebelum ini memberi komitmen untuk membuka sidang Parlimen secepat mungkin dan akan menjunjung titah Yang di-Pertuan Agong (YDPA), Al-Sultan Abdullah Ri’ayatuddin Mustafa Billah Shah untuk memastikan demokrasi terus subur.

Ketua Penerangannya, Datuk Seri Mohamed Azmin Ali berkata langkah persediaan untuk membuka sidang Parlimen sedang dijalankan, malahan Perdana Menteri Tan Sri Muhyiddin Yassin sudah memberi komitmen yang sama sebelum ini dan menunggu masa yang sesuai bagi memastikan isu Covid-19 dapat ditangani dengan baik.

Terdahulu, Agong menzahirkan pandangan sesi Persidangan Parlimen perlu diadakan secepat mungkin bagi membolehkan Ordinan Darurat dan Pelan Pemulihan Negara dibahaskan ahli Dewan Rakyat.

Titah baginda, Parlimen berperanan sebagai satu platform penting untuk wakil rakyat bersidang bagi membincangkan pelbagai isu khususnya berkaitan penularan wabak Covid-19.


Isu Ronnie Liu: Parti Melayu sekutu DAP harus sedar diri

DAP antara parti tertua di negara kita dan sepanjang 56 tahun penubuhannya, ia dilabel oleh musuh politiknya sebagai parti cauvinis, mengamalkan partisan melampau dan parti perkauman.

Walaupun pimpinan DAP berulang kali menafikan tuduhan itu, ia tidak disokong oleh tindak tanduk sesetengah pemimpinnya.

Paling terserlah adalah Ahli Jawatankuasa Eksekutif Pusat (CEC), Ronnie Liu yang sentiasa mencetus kontroversi dengan kenyataan demi kenyataan yang dilihat berbaur perkauman.

Melalui tulisannya di pelbagai platform, beliau pada September 2005 pernah mengangkat bekas pemimpin Parti Komunis Malaya (PLM), Chin Peng sebagai pejuang kemerdekaan.

Dua tahun lalu, selepas kekalahan Pakatan Harapan (PH) kepada Umno pada Pilihan Raya Kecil Dun Semenyih, beliau mengingatkan PH agar tidak menjadi ‘lebih Melayu’.

Terbaharu, Ahli Dewan Undangan Negeri (Adun) Sungai Pelek itu menegaskan “… kita (DAP) tidak boleh menjatuhkan maruah atau menggambarkan diri kita sebagai parti bukan Cina.. ”

Beliau meluahkan pendirian itu dalam tulisannya yang disiarkan di sebuah portal berita ketika merungkai kerjasama di antara DAP dengan parti-parti Melayu di Malaysia.

Apa yang mengelirukan adalah apabila Ronnie menulis bahawa DAP untuk semua rakyat Malaysia, tetapi ia tidak boleh digambarkan sebagai ‘parti bukan Cina’.

Jika kenyataan Ronnie tidak berkait dengan partinya, wajarlah pemimpin besar paling berkuasa dalam DAP, iaitu Setiausaha Agung, Lim Guan Eng keluarkan kenyataan rasmi memberi amaran dan membuat penafian.

Namun, apa yang dilihat dalam beberapa hari terdahulu, hanya pemimpin barisan kedua seperti Tony Pua, Hannah Yeoh dan Anthony Loke yang mengambil peranan menempelak rakan seperjuangan mereka itu.

Lim Kit Siang, veteran DAP dan bapa Guan Eng dilihat sekadar menjauhkan diri daripada Ronnie melalui kenyataan retoriknya bahawa parti itu tidak menganjurkan dasar untuk Cina, Melayu, India, Iban atau Kadazan.

Adakah Kit Siang dan Guan Eng takut berdepan reaksi masyarakat Cina jika tindakan tegas diambil ke atas Ronnie?

Kembali kepada kenyataan Adun Sungai Pelek itu, apa sebenarnya maksud beliau ketika mengingatkan DAP supaya tidak ‘mencairkan ke-Cinaannya’ untuk meraih sokongan Melayu.

Adakah ia bermaksud DAP bermain ‘wayang politik’ selama ini? Adakah DAP sekadar bermuka-muka untuk meraih sokongan orang Melayu dan kepercayaan parti-parti bertunjangkan Melayu dalam PH, iaitu PKR dan Parti Amanah Negara (Amanah) atas niat untuk berkongsi kuasa di Putrajaya?

PKR, Amanah dan mungkin juga Umno selepas ini wajar menilai, sama ada mahu terus bekerjasama dengan DAP yang dilihat masih memerlukan ‘semangat Cina’ Ronnie agar undi masyarakat kedua terbesar di Malaysia itu tidak lari.

Timbul juga persoalan mengapa parti bertunjangkan Melayu-Islam masih sanggup bekerjasama dengan DAP sedangkan bukan rahsia bahawa perpecahan PH sehingga tumbangnya kerajaan 22 bulan sebelum ini disebabkan ramai pemimpin pakatan tidak bersetuju dengan cara DAP.

Sedarlah diri, adakah pemimpin parti-parti Melayu sekutu DAP itu sanggup membutakan mata, memekakkan telinga dan rela berdepan lagi episod yang sama?

Zukri Mohd Yatim
Pemerhati politik


Ukraine-Russia diambang perang: Banyak negara arah rakyat keluar

Lebih banyak negara mengeluarkan amaran kepada rakyat mereka supaya keluar dari Ukraine susulan kebimbangan yang semakin memuncak kemungkinan Russia akan menyerang negara itu pada bila-bila masa.

Dengan Kanada mula menutup sementara kedutaannya, situasi sedemikian biasanya berlaku sebelum serangan dilakukan ke atas sesebuah negara, sebagaimana ketika Amerika Syarikat (AS) menyerang Iraq sebelum ini, di mana banyak negara menutup kedutaan dan membawa keluar rakyatnya.

Antara negara yang kini mengarahkan rakyatnya keluar dari Ukraine ialah AS, Australia, Belgium, Britain, Bulgaria, Kanada, Estonia, Jerman, Ireland, Israel, Itali, Jepun, Lithuania, Luxembourg, Netherlands, Norway, Arab Saudi, Singapura, Slovenia, dan Emiriah Arab Bersatu.

Perancis pula memberi nasihat perjalanan ke kawasan sempadan di utara dan timur Ukraine, tetapi tidak mengarahkan rakyatnya meninggalkan negara itu.

Romania yang bersempadan dengan Ukraine menasihatkan rakyatnya tidak melawat ke negara itu untuk sementara waktu.

Moscow pula memanggil pulang sesetengah pegawai diplomatiknya dengan memberi alasan bimbang terhadap ‘provokasi’.

AS juga mengarahkan kebanyakan kakitangan diplomatiknya di ibu negara Ukraine, Kyiv, dengan mangatakan tindakan ketenteraan Russia boleh bermula bila-bila masa sekarang.

Seperti AS yang menempatkan sementara kakitangan diplomatik di bandar Lviv, barat Ukraine, kira-kira 50 batu dari sempadan Poland, untuk mengendalikan kes-kes kecemasan, Kanada dan Australia turut berbuat demikian.

Sementara itu, Kesatuan Eropah (EU) mengesyorkan kakitangan diplomatik yang tidak penting di Kyiv meninggalkan negara itu dan melakukan telekomunikasi dari luar negara.

Romania telah mengeluarkan kakitangan yang tidak penting dari kedutaannya di Kyiv, dan Israel telah memindahkan keluarga diplomat dan kakitangan kedutaan.

Syarikat penerbangan Belanda KLM mengumumkan mereka menangguhkan penerbangan ke Ukraine sehingga diberitahu kelak.

Tetapi kementerian infrastruktur Ukraine berkata negara itu akan membiarkan ruang udaranya terbuka walaupun terdapat kemungkinan pencerobohan Russia. – Agensi


Kes positif Covid hari ini turun ke paras kedua terendah tahun ini

Jangkitan harian Covid-19 di seluruh negara hari ini, (25 April) turun lagi ke paras kedua terendah sepanjang tahun ini apabila mencatat 2,478 kes berbanding 4,006 semalam.

Menurut data laman sesawang Github Kementerian Kesihatan (KKM), jangkitan harian terendah tahun ini dicatat pada 17 Januari lalu sebanyak 2,342 kes.

Jumlah terbaharu hari ini menjadikan kumulatif positif sejak Januari 2020 naik sedikit kepada 4,433,551 kes dengan sehingga semalam 4,320,822 pesakit telah sembuh dan 35,499 kematian direkodkan.

Rekod Jabatan Kesihatan Negeri-Negeri hari ini menunjukkan enam negeri dan Wilayah Persekutuan merekodkan peningkatan jangkitan harian, tetapi nisbahnya adalah kecil.

Kedah hari ini merekodkan 113 kes baharu, naik sedikit berbanding 105 kes semalam, diikuti Johor (112 kes, 111 semalam); Terengganu (41 kes, 35 semalam); Kelantan (27 kes, 20 semalam); Perlis (11 kes, tujuh semalam); dan Labuan (enam kes, dua semalam).

Berikut adalah jumlah kes harian dan kumulatif positif bagi setiap negeri dan Wilayah Persekutuan pada 25 April 2022:

Maklumat lanjut termasuk kes kematian akibat komplikasi Covid-19 hari ini akan dikemas kini pagi esok.


Terdapat syarikat tandatangan MoU di China tiada rekod prestasi: Johari

Datuk Seri Johari Abdul Ghani membangkitkan berhubung isu syarikat yang tiada rekod prestasi tetapi dibawa kerajaan untuk menandatangani Memorandum Persefahaman (MoU) semasa lawatan ke negara China baru-baru ini.

Ahli Parlimen Titiwangsa itu berkata walaupun terdapat 19 MoU yang berjaya ditandatangani semasa lawatan ke China pada 29 Mac-1 April lalu, namun terdapat beberapa syarikat yang tiada rekod prestasi dibawa kerajaan semasa memerterai perjanjian perdagangan dianggarkan bernilai RM170 bilion itu.

“Baru-baru ini semasa lawatan Perdana Menteri ke China, kita menyaksikan 19 MoU yang ditandatangani oleh syarikat-syarikat tempatan dengan syarikat China yang berjumlah anggaran 170 bilion.

“Soalan saya, adakah MITI (Kementerian Pelaburan, Perdagangan dan Industri) ataupun MIDA (Lembaga Pembangunan Pelaburan Malaysia) telah membuat tapisan menyeluruh syarikat-syarikat ini sebelum membawa Perdana Menteri untuk menyaksikan menandatangani MoU tersebut.

“Ini adalah kerana saya nampak daripada 19 MoU ini, ada beberapa syarikat yang saya nampak dia tidak mempunyai rekod prestasi untuk kita persembahkan kepada sebuah negara seperti China yang menguasai ekonomi kedua terbesar dunia,” katanya semasa sesi Dewan Rakyat hari ini.

19 MoU yang dimerterai semasa lawatan ke China tersebut termasuk antara badan perdagangan eksport-import produk elektronik China dengan Gabungan Dewan Perniagaan dan Perindustrian Cina Malaysia, iaitu pertubuhan utama perniagaan Cina Malaysia.

Antara MoU itu ialah perjanjian utama antara DRB-Hicom Bhd dan Zhejiang Geely Holding Group Co., Ltd mengenai cadangan usaha sama dalam pembangunan dan pengkomersialan lembah teknologi tinggi automotif di Tanjung Malim, Perak, untuk kenderaan tenaga baharu serta antara Dewan Perdagangan dan Perindustrian Cina Bersekutu Malaysia dan Dewan Perniagaan China untuk import dan eksport jentera dan produk elektronik.

MoU lain yang dimeterai ialah antara Digital Way Group Sdn Bhd, China Silk Road Group Ltd dan China Kairous Capital untuk sama-sama menubuhkan dana digital dan pembangunan Malaysia-China di China dan Malaysia serta satu MoU mengenai cadangan pembangunan loji sisa kepada tenaga di Malaysia.

Perdana Menteri Datuk Seri Anwar Ibrahim mengumumkan Malaysia meraih komitmen pelaburan yang tertinggi bernilai RM170 bilion dari China.

Menjawab soalan Johari, Timbalan Menteri MITI, Liew Chin Tong berkata semua MoU yang ditandatangani tersebut dipantau jawatankuasa khas dan mengikut dasar pelaburan semasa kerajaan.

“Projek yang ataupun MoU yang telah ditandatangani akan dipantau oleh jawatankuasa secara khusus dan juga dengan proses biasa yang telah diamalkan oleh MIDA.

“Untuk masa depan sebenarnya kerajaan dipandu oleh dasar pelaburan baharu ataupun nasional investment policy,” katanya menjawab soalan Johari.


Baharu Rafizi umum nak aktif berpolitik, rakan satu parti sudah kecam

Hasrat Rafizi Ramli untuk kembali aktif berpolitik nampaknya tidak disenangi rakan satu parti dengan bekas pemimpin berpengaruh dalam PKR tersebut.

Bekas Ahli Parlimen Pandan itu baharu sahaja menyatakan hasrat dan tidak menolak untuk menimbang aktif berpolitik bagi membawa angin perubahan, bagaimanapun seorang Ahli Parlimen PKR mengecam dan menyindir Rafizi dalam media sosial secara terbuka.

Ahli Parlimen Kangar (PKR), Noor Amin Ahmad berbalas komen dengan bekas Naib Presiden PKR dan hangat ‘ungkit-mengungkit’ antara satu sama lain.

Pada mulanya, Noor Amin memberitahu, Setiausaha Agung PKR, Datuk Seri Saifuddin Nasution Ismail merupakan pemimpin paling layak untuk bertanding sebagai Timbalan Presiden di dalam usaha memperkukuhkan parti bagi mendepani Pilihan Raya Umum Ke-15 (PRU-15).

“Kawan-kawan ahli Parlimen ada yang pancing pandangan politik saya. Untuk tiga empat tahun ke hadapan, berdepan situasi masuk PRU-15, Saifuddin Nasution adalah sosok pertengahan yang sesuai untuk imbang pelbagai kelompok.

“Saya tahu dia keberatan tanding Timbalan Presiden. Tapi itu pandangan saya,” ciap beliau di Twitter.

Bagaimanapun, Rafizi pula membalasnya dengan nada yang dilihat umum kurang senang dengan Noor Amin dan menyindirnya dengan sindiran keras.

Menganggap kenyataan Amin seperti “mengungkit” perkara lama, Rafizi membalasnya dengan berkata Noor Amin juga jarang ada di Kangar sebelum menang di kerusi Parlimen itu pada Pilihan Raya Umum Ke-14 (PRU-14) lalu.

“Sama macam saudara jarang sangat ada di Kangar sebelum 2018 tetapi saya jemput dan kempen juga sampai menang kerusi Kangar walaupun orang Kangar pun tak kenal. Tak pula saya ungkit macam ini. Pandangan saja. Kempen di Twitter ini mudah,” balas Rafizi.

Perbualan hangat itu kemudian berakhir apabila Noor Amin berkata, beliau tidak mengungkit tetapi sekadar saranan.

Pada 2019, Rafizi mengumumkan tidak akan kembali ke arena politik kerana mahu memberi tumpuan kepada usaha mendalami ilmu pengetahuan berkaitan teknologi terkini.

Bekas Ahli Parlimen Pandan itu berkata, sudah sampai masanya mempelajari kehidupan baharu kerana proses pembelajaran itu akan menjadikan dirinya seorang insan lebih baik.

Nama Rafizi terkenal selepas mendedahkan data bank berkaitan National Feedlot Corporation (NFC) dan dihukum penjara 30 bulan tetapi dibebaskan kemudiaannya selepas kemenangan Pakatan Harapan semasa PRU-14 lalu.

Untuk rekod, Rafizi sebelum ini mengumumkan persaraan daripada politik dan menumpukan kepada perniagaannya, namun selepas wujud perpecahan dalam PKR ditambah dengan kehadiran seteru baharu seperti orang kanan Datuk Seri Anwar Ibrahim, Farhash Wafa Salvador Rizal Mubarak menyebabkan terdapat desakan daripada penyokongnya untuk kembali aktif berpolitik semula.


Tipu AS$1.7 bilion: UAE akan ekstradisi suspek warga Britain ke Denmark

Polis Dubai berkata mereka telah menangkap dan merancang untuk mengekstradisi seorang lelaki British yang dikehendaki di Denmark atas skim cukai $1.7 bilion, salah satu kes penipuan terbesar pernah berlaku di Denmark.

Penangkapan peniaga dana lindung nilai Sanjay Shah, 52, berikutan selepas pegawai Denmark menandatangani perjanjian pada Mac membenarkan ekstradisi antara Emiriah Arab Bersatu (UAE) dan Denmark.

Polis Dubai mengesahkan penahanan itu dalam Twitter pada Jumaat, di mana pihak berkuasa menjelaskan tujuannya adalah untuk mengekstradisi Sanjay bagi membolehkan pendakwaan dilakukan di Denmark.

Dalam satu kenyataan, Ketua Polis Dubai Brigadier Jeneral Jamal al-Jallaf berkata UAE menerima waran tangkap antarabangsa dari Denmark untuk menahan Sanjay, yang dituduh melakukan penipuan yang menyaksikan perniagaan asing berpura-pura memiliki saham dalam syarikat Denmark dan menuntut bayaran balik cukai yang mana mereka tidak layak.

“Skim penipuan, yang dikenali sebagai perdagangan ‘cum-ex’, melibatkan penyerahan beribu-ribu permohonan kepada Perbendaharaan Denmark bagi pihak pelabur dan syarikat dari beberapa negara di seluruh dunia untuk menerima bayaran balik cukai dividen,” kata al-Jallaf.

Pihak berkuasa Denmark berkata skim itu berjalan selama kira-kira tiga tahun bermula pada 2012.

Sanjay kekal dengan pengakuan tidak bersalah ketika temu bual dengan wartawan semasa tinggal di Dubai selama beberapa tahun kebelakangan ini, tetapi dia tidak pernah muncul di Denmark untuk menjawab tuduhan itu. Tidak jelas sama ada Shah mempunyai peguam tempatan di UAE.

Dalam satu kenyataan bersama pada Jumaat, Kementerian Kehakiman dan Kementerian Luar Denmark mengalu-alukan tindakan Dubai Sanjay, yang mereka sifatkan sebagai sasaran pendakwa raya negara itu sejak 2015.

“Perbendaharaan Denmark telah ditipu dengan jumlah yang mengejutkan, dan sudah tentu, tidak mungkin bagi pelaku yang disyaki bersembunyi di Timur Tengah dan dengan itu mengelak daripada bertanggungjawab di mahkamah Denmark,” kata Menteri Kehakiman Mattias Tesfaye.

“Sekarang saya sedang menunggu proses undang-undang di UAE, dan terlintas bahawa akhirnya kita boleh membawa Sanjay Shah menaiki pesawat ke Denmark, supaya dia boleh didakwa di negara ini,” tambahnya.

“Kami akan mendesak ekstradisi secepat mungkin,” tulis Menteri Luar Denmark Jeppe Kofod dalam tweet pada Jumaat.

Sanjay adalah salah seorang daripada beberapa suspek dalam skim cukai yang dicari oleh pihak berkuasa Denmark. – Agensi


Keluarga Malaysia gagal, tapi DAP sedia sokong Bajet 2022: Guan Eng

Pemimpin kanan DAP, Lim Guan Eng mendakwa gagasan Keluarga Malaysia yang diperkenalkan Perdana Menteri Datuk Seri Ismail Sabri Yaakob adalah gagal kerana tidak adil kepada kaum Cina dan India.

Setiausaha Agung DAP itu berkata peruntukan dalam Bajet 2022 bagi kaum Cina dan India masih rendah apabila hanya RM345 juta sahaja diberi tetapi kepada kaum Bumiputera pula sebanyak RM9 bilion diberi dan menggesa ia perlu dikaji serta ditingkatkan.

“DAP tidak pernah menentang peruntukan berjumlah lebih RM9 bilion kepada kaum Bumiputera dalam Belanjawan 2022, baru-baru ini. Namun, kami mempersoalkan peruntukan kira-kira RM345 juta kepada kaum Cina dan India.

“Peruntukan kerajaan Perikatan Nasional (PN) kepada kaum Cina dan India amat rendah jika hendak dibandingkan apa yang diberikan Pakatan Harapan (PH) ketika menjadi kerajaan Persekutuan,” katanya hari ini.

Beliau terdahulu berucap semasa pembukaan Konvensyen Biasa DAP Negeri Selangor 2021 di Pusat Konvensyen Shah Alam (SACC).

Bagaimanapun, Guan Eng tidak menyatakan sama ada akan menyokong atau menolak Bajet 2022 yang sedang dibahaskan di Parlimen, ia memberi isyarat tidak akan menentang daripada Bajet 2022 diluluskan.

Bajet 2022 yang dibentangkan Menteri Kewangan, Senator Tengku Datuk Seri Zafrul Tengku Abdul Aziz pada 29 November lalu memperuntukkan sejumlah RM11.4 billion kepada kaum Bumiputera dari segi bantuan, pendidikan dan pemerkasaan syiar Islam.

Manakala bagi kaum Cina, sejumlah RM200 juta dan RM145 juta kepada kaum India diperuntukkan bagi tujuan sama.

Pada 13 September lalu, blok pembangkang, Pakatan Harapan (PH) dan kerajaan menandatangani Memorandum Persefahaman (MOU) Transformasi dan Kestabilan Politik yang berlangsung di Parlimen.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


Ketika rakyat berdepan bencana, PKR mahu sidang Parlimen diadakan pula

Rakyat ketika ini sedang berdepan bencana banjir paling teruk dalam sejarah negara, bagaimanapun PKR pula mahu satu sidang Parlimen khas diadakan bagi membahaskan isu banjir yang melanda beberapa negeri ketika ini.

Setiausaha Agung PKR, Datuk Seri Saifuddin Nasution Ismail, berkata sidang Dewan Rakyat itu bagi membolehkan Ahli Parlimen membahaskan berkenaan tahap kesiapsiagaan jentera kerajaan dalam menghadapi bencana banjir.

Tegasnya, insiden banjir dan tanah runtuh yang dilaporkan sejak minggu lalu, yang antaranya akibat aktiviti manusia, memerlukan Parlimen segera meneliti undang-undang sedia ada bagi mengawal dan mengelakkan bencana seumpamanya bertambah buruk pada masa depan.

“Kita membaca dan meneliti bagaimana tindakan segera kerajaan negeri tersekat akibat koordinasi lemah di peringkat pusat, walaupun aset dan Angkatan Tentera Malaysia (ATM) telah bersedia. Ini semua menjadi pengajaran buat kita.

“Saya menggesa agar satu sidang khas Parlimen diadakan khusus untuk membahas isu banjir dan kesiapsiagaan jentera kerajaan, demi semua ahli Keluarga Malaysia yang sangat terkesan,” katanya dalam satu kenyataan, hari ini.

Saifuddin berpandangan, insiden hujan tanpa henti selama beberapa hari disusuli tanah runtuh dan banjir besar menjadi peringatan bahawa ‘perubahan iklim itu benar’ dan mampu mendatangkan kesan luar jangka, sama ada bagi pakar atau kerajaan.

Katanya, kesan perubahan cuaca dunia dan kemunculan pelbagai wabak virus juga menuntut kerajaan, pihak swasta dan badan bukan kerajaan (NGO) di negara maju lebih serius melaksanakan prinsip Urus Tadbir Sosial Persekitaran (ESG) sebagai dasar utama pembangunan.

“Melihat lumpur yang dimuntahkan bukit dan sungai membuktikan bukit kita semakin terhakis dan sungai kita semakin cetek, semuanya kesan aktiviti manusia yang jika tidak dikawal akan membawa padah dan malapetaka.

“Agar Malaysia tidak ketinggalan maka Parlimen perlu segera meneliti segala undang-undang sedia ada berhubung alam sekitar, penjagaan sungai, dan pembangunan bandar yang mampan untuk melihat jauh ke hadapan,” katanya.

Setakat hari ini, portal Info Bencana Jabatan Kebajikan Masyarakat (JKM) menunjukkan 51,000 mangsa banjir daripada hampir 15,000 keluarga direkodkan berada di 348 jumlah pusat pemindahan sementara (PPS) di tujuh negeri yang dilanda banjir.

Selain itu, 133 mangsa daripada 46 keluarga turut ditempatkan di dua PPS di Selangor dan Kuala Lumpur akibat tanah runtuh.


Warisan tak tolak bekerjasama dengan UMNO hadapi PRN Sabah: Shafie

Terdapat kemungkinan Parti Warisan akan menjalinkan kerjasama dengan UMNO pada pilihan raya negeri (PRN) Sabah nanti, kata Datuk Seri Shafie Apdal.

Presiden Warisan itu berkata mereka tidak akan bergerak bersendirian pada PRN Sabah dan melihat UMNO sebagai rakan strategik memandangkan kedua-duanya merupakan parti pembangkang di negeri itu walaupun di peringkat pusat merupakan antara parti yang membentuk kerajaan perpaduan.

“Memang ada kenal pasti beberapa parti antaranya UMNO di peringkat negeri Sabah tetapi kita belum putuskan apa-apa lagi (untuk kerjasama) pada masa ini, banyak juga… parti tempatan (untuk kerjasama) kita umum bila tiba masanya.

“Dengan Pakatan Harapan (PH) kita sudah ada (kerjasama) di peringkat nasional bersama dalam kerajaan perpaduan, sebenarnya saya antara terawal sokong Datuk Seri Anwar Ibrahim sebagai Perdana Menteri,” katanya dipetik laporan FMT .

Ahli Parlimen Semporna itu berkata Warisan sedang membuat penilaian teliti bagi memastikan rakan parti yang bakal dipilih mampu membawa perjuangan sama antaranya untuk rakyat Sabah dan kerjasama itu mampu bertahan untuk suatu tempoh yang panjang.

Pada Pilihan Raya Umum Ke-15 (PRU-15) lalu, Warisan yang bertanding bersendirian memenangi tiga kerusi Parlimen daripada keseluruhan 52 kerusi Parlimen yang ditandinginya di seluruh negara.

PRN Sabah ke-16 pada 2020 menyaksikan Warisan yang ketika itu bekerjasama dengan PH membentuk Warisan Plus memenangi 32 kerusi Dewan Undangan Negeri (DUN) Sabah daripada keseluruhan 73 kerusi DUN, manakala penggal pentadbiran kerajaan negeri ketika ini akan tamat pada 2025.

Shafie berkata apa yang penting sekarang adalah untuk Warisan mengukuhkan parti terlebih dahulu sebelum mengorak langkah seterusnya untuk menjalin kerjasama dengan parti lain.

Beliau berkata Warisan juga akan mempersiapkan parti untuk menghadapi PRN Sabah biarpun pilihan raya itu diadakan tahun ini atau tahun depan.

Ditanya mengenai pembahagian kerusi pada PRN Sabah nanti, Shafie berkata sudah tentu Warisan tidak akan bertanding di semua 73 kerusi DUN, namun Warisan tidak menolak kemungkinan untuk mempertahankan kerusi DUN yang dimenangi pada PRN Sabah yang lepas.


KDN tak beri kerakyatan besar-besaran kepada warga asing, kata Saifuddin Nasution

Menteri Dalam Negeri Datuk Seri Saifuddin Nasution Ismail menepis sebarang dakwaan bahawa kementeriannya sedang dalam proses memberikan kerakyatan Malaysia secara besar-besaran kepada warga asing terutama dari China.

Tanpa memperincikan dakwaan itu, Saifuddin Nasution menyifatkan perkara itu satu tohmahan dahsyat yang dilontar tanpa rasa tanggungjawab yang memberi kesan terhadap usaha kementerian menyelesaikan isu permohonan kewarganegaraan ketika ini, lapor Bernama.

“Jadi inilah yang sedang kami lakukan dan bukan mudah kerana isu kewarganegaraan ini isu yang sangat sensitif, tapi saya menepis sama sekali tohmahan yang menyebut bahawa ini ialah proses pemberian warganegara besar-besaran kepada warga asing terutama dari negara China.

“Beri kami ruang untuk menyelesaikan isu masa depan anak-anak daripada keluarga Malaysia yang proses pendaftaran perkahwinan itu tidak dibuat secara teratur dan sekarang ini apabila ada masalah dan banyak bilangannya kami nak membantu dari segi perkara ini,” katanya.

Beliau berkata demikian kepada pemberita selepas menyampaikan sumbangan bagi pembelian van jenazah kepada Masjid Ar-Raudhah, Sungai Durian di sini hari ini.

Pada majlis itu, Saifuddin Nasution turut menyampaikan surat kelulusan permohonan kewarganegaraan kepada seorang penerima Khatanak Sayyan, 19, yang sebelum ini tidak mempunyai dokumen pengenalan diri sejak dilahirkan.

Mengulas lanjut, Saifuddin Nasution berkata terdapat lebih 140,000 permohonan kewarganegaraan yang diterima pihaknya dan daripada jumlah itu, sebanyak 9,000 telah diproses termasuk permohonan yang diluluskan.

Menurut beliau, sekiranya data berkaitan pemberian kewarganegaraan itu diputarbelitkan dan disebarkan, ia boleh memberi persepsi negatif terhadap usaha kementeriannya menyelesaikan isu kewarganegaraan termasuk yang banyak disebabkan oleh kelewatan pendaftaran perkahwinan.

“Sebab puncanya adalah pelbagai, kadang-kadang ibu bapa gagal untuk segera membuat pendaftaran perkahwinan, sedangkan dalam kes kewarganegaraan prasyarat penting dokumen ialah sijil perkahwinan. Jadi apabila ada kekurangan itu lama-kelamaan masalah timbul kepada anak-anak yang dilahirkan.

“Jadi bila mereka (ibu bapa) cuba betulkan, mereka angkat pula permohonan, permohonan pula mengambil masa yang lama, dalam kes ini 19 tahun, 20 tahun pun ada, 15 tahun itu biasa, 12 tahun lagi banyak. Jadi itulah yang saya sebutkan bahawa maksud memberi, mempermudah kelulusan kewarganegaraan adalah untuk kes seperti ini (iaitu) ibu bapa orang Malaysia, anak lahir di sini,” katanya.

Sebelum ini, Jabatan Pendaftaran Negara dilapor menafikan dakwaan kira-kira 54,000 warga China sedang dalam proses diberikan kerakyatan Malaysia kononnya untuk menjadi pengundi DAP.


PRU-15 :Tun M mahu jumpa Anwar, tawar kerjasama?

Pengerusi Penaja Gerakan Tanah Air (GTA), Tun Dr Mahathir Mohamed menyatakan hasrat untuk bertemu Presiden PKR, Datuk Seri Anwar Ibrahim dipercayai bagi menawarkan kerjasama bagi menghadapi Pilihan Raya Umum ke-15 (PRU-15).

Bercakap melalui sebuah klip video yang disiarkan di Facebooknya hari ini (21 Oktober 2022), bekas perdana menteri itu berkata beliau tidak kisah sekiranya dilabel tidak tahu malu ataupun menjilat ludah sendiri.

“…kerana itu saya bersedia bertemu dengan Anwar kerana saya percaya dia juga berfikiran semacam (seperti) saya. Jika saya yang perlu memulakan langkah, saya akan lakukan.

“Orang nak kata saya tak tahu malu atau jilat lidah semula tidak memberi kesan kepada saya. Yang penting matlamat kita untuk menyekat orang yang merosakkan negara tercapai,” katanya.

Mengulas soal kerjasama terjalin pada pilihan raya umum lalu yang membuahkan kejayaan dengan kejatuhan UMNO-BN pimpinan Datuk Seri Najib Razak, Dr Mahathir berkata sifir politik ketika itu amat jelas agar pembangkang bersatu.

“Telah beberapa kali saya terbaca bahawa saya ini akan terhegeh-hegeh bertemu musuh apabila membuat percaturan politik. Contoh yang kerap diguna ialah bagaimana saya sanggup pergi berjumpa Anwar sampai ke mahkamah sebelum pilihan raya 2018 untuk mendapat sokongan daripadanya.

“Ini benar. Pada saya, perasaan peribadi, sikap sombong, ego, kepentingan diri tidak ada tempat dalam sesuatu perjuangan terutamanya apabila terkait agama, bangsa dan tanah air.

“Sifir politik ketika itu juga amat jelas, jika pihak pembangkang tidak bersatu dan bertanding atas pentas yang sama, Najib dan konco-konconya akan terus berkuasa. Maka pilihan yang perlu saya buat amat mudah. Untuk mengalahkan kejahatan yang sangat merosakkan negara, saya perlu bekerjasama dengan bekas-bekas musuh saya yang juga bersetuju perlu menyekat kejahatan tersebut,” jelasnya.

Pada tahun 2018, Dr Mahathir dilantik sebagai perdana menteri sekali lagi selepas berjaya menumbangkan kerajaan UMNO-BN di bawah tiket Pakatan Harapan dan memerintah Malaysia selama 22 bulan sebelum akhirnya beliau meletakkan jawatan susulan enggan menyerahkan jawatan nombor satu negara itu kepada Anwar seperti dijanjikan.


Lelaki juga berisiko alami gangguan seksual

Selalunya gangguan seksual dikaitkan dengan wanita tetapi dunia tanpa sempadan kini turut mengaitkan isu tersebut dengan golongan lelaki.

Hakikatnya, gangguan seksual boleh berlaku kepada sesiapa sahaja termasuk kaum lelaki meskipun ia jarang dilaporkan disebabkan pelbagai faktor termasuk malu.

Stigma masyarakat membuatkan mangsa takut untuk melaporkan kejadian yang berlaku pada diri mereka meskipun gangguan seksual mampu meninggalkan kesan trauma.

Gangguan seksual boleh berlaku secara lisan, perbuatan, bahasa tubuh atau paksaan melakukan hubungan seks tanpa kerelaan. Kebiasaannya ia berlaku pada kaum wanita tetapi sebenarnya lelaki juga banyak menjadi mangs

Bagaimanapun lelaki jarang melaporkannya kerana takut dianggap lembik dan diejek kerana lelaki tidak sepatutnya menjadi mangsa gangguan seksual.

Laporan Equal Employment Opportunity Commission (EEOC) mengatakan lelaki kerap menjadi mangsa gangguan seksual di tempat kerja.

Tidak hanya gangguan daripada rakan sepejabat, banyak kes turut dilaporkan melibatkan pegawai atasan.

Angka itu sebenarnya menurut EEOC adalah rendah dan sebenarnya masih banyak kes yang tidak dilaporkan kerana ego dan rasa malu akan diperlekehkan oleh masyarakat.

Dalam satu kajian juga mendapati, lelaki enggan tampil kerana bimbang menjadi bahan jenaka masyarakat selain lelaki sepatutnya bijak menjaga diri dan ia adalah perkara remeh.

Dalam pada itu, baru-baru ini tular di laman Twitter mengenai tindakan segelintir wanita yang melakukan gangguan seksual secara maya terhadap lelaki yang memakai pakaian khas penunggang basikal.

Berdasarkan tinjauan, rata-rata yang meninggalkan komen lucah dan tidak sensitif itu adalah golongan wanita termasuklah isteri orang dan mereka yang bertudung.

Mungkin niat mereka sekadar untuk melawak, namun tidak kena pada tempatnya sekali gus menunjukkan sifat seolah-olah tidak peka mengenai hal-hal sensitif.

Jadi sudah tiba masanya masyarakat kita mengubah persepsi bahawa gangguan seksual tidak hanya melibatkan golongan wanita, tetapi lelaki turut menjadi mangsa.

Jangan skeptikal bahawa lelaki tidak terkesan dengan gangguan seksual dan belajarlah untuk menghormati antara satu sama lain.

Penganalisis Jenayah, Shahul Hamid Abdul Rahim berkata, hantaran seperti gambar atau video di dalam sosial media mempunyai implikasi sama ada baik dan buruk.

Oleh itu, beliau menyarankan orang ramai supaya berfikir panjang sebelum memuat naik sebarang hantaran ke dalam sosial media.

“Kita tidak dapat kawal apa yang orang akan komen, namun kita dapat cegah mereka daripada berbuat demikian dengan meneliti terlebih dahulu gambar atau video sebelum dimuat naik.

“Kalau gambar atau video itu tidak senonoh dan mencolok mata, lebih baik elakkan.

“Gangguan seksual sinonim dengan wanita, tetapi saya tidak menyangkal lelaki juga menjadi mangsa. Sejujurnya, masih ramai yang anggap tidak ‘rugi’ jika lelaki diganggu,” ujarnya.

Menurut Shahul Hamid, kesan persepsi sedemikian, ramai kaum lelaki malu untuk membuat laporan mereka diganggu.

Mengulas berkenaan gangguan seksual secara maya melibatkan kaum lelaki, beliau berpendapat golongan wanita juga perlu menjaga batas dan meninggalkan komen tidak senonoh walaupun seseorang lelaki memakai pakaian yang mendedahkan anggota tubuh badan dan sebagainya.

Bagi kes ini, perlu ada undang-undang tegas dan mana-mana pihak yang berada dalam situasi sedemikian, jangan segan untuk melaporkan kepada pihak berkuasa kerana ia merupakan satu kesalahan.

Jika ia berterusan berlaku tanpa sebarang tindakan tegas, lambat laun ia akan menyumbang kepada berlakunya perbuatan jenayah lain.


Elak individu positif terlepas masuk ke PPV, kata Khairy

Semua Pusat Pemberian Vaksin (PPV) sudah diarah melakukan pemeriksaan rapi di pintu masuk bagi mengelak individu berstatus tertentu seperti mempunyai kontak rapat dengan pesakit Covid-19, memasuki pusat berkenaan.

Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata selain itu beberapa langkah segera termasuk sanitasi, pengasingan kontak rapat dan melakukan ujian ke atas petugas PPV turut dilakukan apabila individu positif dikesan memasuki PPV berkenaan.

“Saya ingin mengingatkan orang ramai yang melakukan ujian Covid-19 untuk bertanggungjawab dan tidak hadir di PPV sama ada untuk memenuhi janji temu vaksinasi atau sebagai pengiring selagi mereka tidak mendapat keputusan ujian masing-masing.

“Orang ramai diseru untuk mengamalkan semua prosedur operasi standard (SOP) yang ditetapkan, terutamanya memastikan penjarakan fizikal di PPV yang mana amat penting dalam usaha membendung penularan wabak Covid-19,” katanya dalam kenyataan hari ini.

Mengenai dakwaan kononnya ada penjualan slot janji temu vaksinasi sejak bulan lalu, beliau berkata Badan Bertindak Imunisasi Covid-19 (CITF) bekerjasama dengan pihak polis untuk menjalankan siasatan.

Katanya, Jawatankuasa Integriti dan Siasatan juga ditubuhkan di bawah CITF dianggotai wakil CITF, PDRM, Suruhanjaya Pencegahan Rasuah Malaysia (SPRM) serta Suruhanjaya Multimedia dan Komunikasi Malaysia (SKMM).

Selain itu, katanya, satu Garis Panduan Pemantauan Vaksin dan Penyediaan ‘Standby List’ dikuatkuasakan di PPV untuk memastikan tiada penyalahgunaan kuasa dalam pemberian vaksin.

“Beberapa tindakan telah dan akan terus diambil CITF untuk membendung isu tersebut daripada terus berlaku. Sebarang perkembangan terbaharu akan dimaklumkan kepada orang awam oleh pihak PDRM.

“Selain daripada memperkemaskan lagi pemantauan di PPV melalui garis panduan ini, keupayaan sistem di PPV terus dipertingkatkan melalui pengenalan dua faktor pengesahan bagi setiap penetapan janji temu dan penambahan bilangan penerima vaksin,” katanya.

Mengenai dakwaan ada vaksin yang kononnya sudah tamat tempoh Khairy berkata, tarikh luput vaksin dos kedua yang diberi dan tertera di MySejahtera individu tersebut sebenarnya merupakan tarikh luput vaksin yang diberikan untuk dos pertama.

“Kesilapan merekodkan data telah menyebabkan perkara ini berlaku dan tarikh luput vaksin yang sebenar akan dikemas kini ke dalam MySejahtera bagi individu yang terlibat,” katanya.


Dia juga membantu orang miskin, kata PMX semasa pertemuan dengan Syed Mokhtar

Jutawan Melayu, Tan Sri Syed Mokhtar Al-Bukhary disifatkan sebagai seorang pemurah yang membantu orang miskin, kata Datuk Seri Anwar Ibrahim.

Perdana Menteri (PMX) hari ini bertemu empat mata dengan Syed Mokhtar dan memuji taikun tersebut sebagai seorang yang baik hati walaupun berdepan dengan beberapa tindakan keras dari kerajaan.

“Dia hanya membuat rujukan yang baik kepada abangnya walaupun saya sangat keras dengan dia, (misalnya) dalam isu Bernas.

“Saya berkeras tidak semestinya (hanya kerana) berhubung (isu) Bernas, tetapi keadaan kemiskinan yang dihadapi oleh pesawah. Kadang-kadang disebut sebagai ‘tanaman kemiskinan’ juga ‘tanaman keselamatan’.

“Jadi, saya hanya menelefonnya (Syed Mokhtar) sehari selepas saya mengambil alih (jawatan perdana menteri), saya berkata ‘abang’ akan mencadangkan Bernas, (memberi sumbangan) yang menunjukkan bahawa kami kerajaan Madani membantu petani.

“Dia kata OK. Bulan Nov (saya minta), bulan Dis dia janji (bantuan) RM10 juta.

“Tahun 2023, dijanjikan RM50 juta (lagi) untuk diagihkan kepada pesawah miskin.

“Jadi, minat dia bukan sahaja kepada seni, tetapi juga membantu orang miskin.

“Saya mampu buat (dapatkan bantuan RM60 juta daripada Syed Mokhtar) sebab dia ‘adik’ saya, saya mengetahui kecenderungan dia,” katanya dipetik laporan Malaysiakini.

Anwar bersama Syed Mokhtar menghadiri majlis perasmian pameran Oriental Paintings di Muzium Kesenian Islam di Kuala Lumpur hari ini.

Syed Mokhtar menjadi sasaran kerajaan campuran sebaik Anwar naik sebagai ketua kerajaan dan sering dirujuk sebagai tokoh perniagaan yang selalu rapat dengan bekas Perdana Menteri Tun Dr Mahathir Mohamad.

Syed Mokhtar yang juga pengerusi Yayasan Albukhary sering dirujuk sebagai tokoh perniagaan yang selalu rapat bekas Mahathir.

Dalam ucapannya juga Anwar sempat mengusik Syed Mokhtar yang lebih dikenali sebagai ahli perniagaan berbanding tokoh yang mahir berucap.

“Saya tahu dia bukan penceramah yang baik, kerana dia (lebih mahir) adalah mencari wang, dan saya dikenali seorang pengucap awam yang baik,” katanya disambut ketawa orang ramai.

Anwar juga menjelaskan isterinya Datin Seri Dr Wan Azizah Wan Ismail mengetahui hubungan dia dan Syed Mokhtar memang pernah berdepan dengan kesukaran pada keadaan tertentu.

“Jadi, terima kasih atas bakti dan sumbangan anda kepada negara ini,” kata Anwar kepada Syed Mokhtar yang tersenyum dengan pujian tersebut.

Turut hadir di majlis perasmian itu ialah Menteri Komunikasi dan Digital, Fahmi Fadzil.


Seorang pengundi positif Covid-19 dikesan di Alor Gajah

Satu kes pengundi positif Covid-19 pada hari pengundian dikesan pihak Jabatan Kesihatan Negeri Melaka hari ini di daerah Alor Gajah.

Dalam satu kenyataan, laporan berhubung kes tersebut diterima Pejabat Kesihatan Daerah (PKD) Alor Gajah selepas menerima notifikasi dari Covid-19 Assessment Centre (CAC) Melekek.

“Keputusan ujian bagi pesakit ini diterima dari makmal swasta setelah beliau selesai proses mengundi.

“Pesakit ini tidak menunjukkan sebarang gejala pada waktu mengundi,” katanya kenyataan itu.

Sehubungan itu katanya, PKD Alor Gajah telah mengarahkan pihak Suruhanjaya Pilihanraya (SPR) di pusat mengundi terlibat untuk menutup sementara kawasan berisiko termasuk saluran mengundi untuk proses disinfeksi menyeluruh.

Dalam masa yang sama, sanitasi telah dijalankan dengan kerjasama pihak bomba.

“SPR telah mengambil langkah segera membuka bilik baru sebagai saluran mengundi dengan menggunakan peralatan yang baru.

”Pasukan pemantauan PKD Alor Gajah juga telah diarahkan ke pusat mengundi terlibat untuk memastikan kawalan infeksi dijalankan secara teratur,” jelas beliau.

Seramai 112 calon bertanding dengan Barisan Nasional (BN), Perikatan Nasional (PN) dan Pakatan Harapan (PH) bertanding di semua 28 kerusi, manakala Parti Bumiputera Perkasa Malaysia (PUTRA) di lima kerusi, Parti Perikatan India Muslim Nasional (IMAN) (satu) dan Bebas (22).

Pilihan Raya Negeri (PRN) Melaka diadakan berikutan pembubaran DUN pada 4 Oktober lalu susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri, Datuk Seri Sulaiman Md Ali.


UMNO tiada DNA cetus kekacauan, kata Zahid lupa tarik sokongan jejas kestabilan negara

Datuk Seri Ahmad Zahid Hamidi berkata UMNO tidak mempunyai DNA atau baka untuk mencetuskan kekacauan yang boleh menyebabkan negara berada dalam keadaan kucar-kacir.

Sebaliknya Presiden UMNO itu berkata parti berkenaan mempunyai catatan membangunkan negara selain berwajahkan keharmonian dan kesejahteraan.

Berucap pada Perhimpunan Agung UMNO (PAU) Khas hari ini, Ahli Parlimen Bagan Datuk itu berkata parti itu sentiasa berjuang untuk kestabilan, keharmonian, kemakmuran serta kesejahteraan negara.

“Suka saya tegaskan UMNO tidak mempunyai DNA atau baka untuk mencetuskan kekacuan yang boleh menjerumuskan negara kepada keadaan tidak menentu.

“UMNO punya catatan membangunkan negara. UMNO bersejarahkan kemakmuran dan kestabilan. UMNO berwajahkan keharmonian dan kesejahteraan justeru.

“Soal kestabilan, keharmonian, kemakmuran serta kesejahteraan adalah agenda yang tidak pernah luput daripada kamus perjuangan,” katanya yang pernah mengetuai 14 lagi Ahli Parlimen (MP) UMNO menarik sokongan kepada Tan Sri Muhyiddin Yassin sebagai Perdana Menteri (PM), dan Kerajaan Perikatan Nasional (PN).

Tindakan itu menyebabkan kekacauan politik Malaysia sepanjang hampir sebulan pada Ogos tahun lalu, yang menyaksikan beberapa pihak mendakwa mempunyai sokongan majoriti utuk membentuk kerajaan baharu.

Muhyiddin mengangkat sumpah jawatan PM kelapan pada 1 Mac 2021 setelah Kerajaan PN mendapat sokongan UMNO dan Barisan Nasional (BN). Muhyiddin turut melantik beberapa MP UMNO dan BN menduduki barisan Kabinetnya.

Bagaimanapun, media melaporkan pada 9 Ogos 2021 bahawa Zahid mengesahkan telah menghantar dua warkah kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah susulan isu penarikan sokongan kepada Muhyiddin.

Dalam warkah tersebut, Zahid mendedahkan 14 nama MP UMNO yang juga menarik sokongan kepada Muhyiddin.

Mereka adalah:

Akibat tindakan Zahid dan konco-konconya itu situasi politik negara menjadi kucar-kacir hingga menyaksikan Yang di-Pertuan Agong terpaksa memanggil ketua-ketua parti menghadap bagi menyelesaikan kemelut pentadbiran negara.

Susulan itu, pada 16 Ogos 2021, Muhyiddin meletak jawatan sebagai PM.

Muhyiddin berkata, keputusan itu dibuat selepas hilang majoriti sokongan MP dan cadangan kerjasama bipartisan yang dicadangkannya juga tidak mendapat sokongan parti politik.

“Saya letak jawatan sebagai Perdana Menteri dan seluruh anggota Kabinet seperti dikehendaki Perlembagaan Persekutuan,” katanya yang kemudian dilantik sebagai PM sementara sehingga Naib Presiden UMNO Datuk Seri Ismail Sabri Yaakob dilantik sebagai Perdana Menteri baharu pada 21 Ogos tahun lalu.

Pada 4 Ogos 2021, Muhyiddin dalam kenyataannya berkata pihak yang mencetus kemelut politik ketika itu, tidak senang dengannya kerana enggan melayan permintaan mencampuri urusan mahkamah.

Muhyiddin berkata, pihak berkenaan tidak selesa dengan ketegasannya yang enggan melayan desakan mereka supaya membebaskan individu tertentu yang sedang didakwa atas kesalahan jenayah.

Untuk rekod Zahid serta rakan baiknya Najib berdepan puluhan tuduhan jenayah rasuah yang didakwa dilakukan ketika kedua-dua memimpin negara, sebelum BN tumbang pada Pilihan Raya Umum Ke-14 pada 2018.

Malah, Najib sendiri telah dijatuhi hukuman penjara 12 tahun dan denda berhubung kes SRC International.

Manakala, Zahid pula menghadapi puluhan tuduhan di Mahkamah Tinggi Kuala Lumpur dan Shah Alam berkaitan kes rasuah dan pengubahan wang haram.


Berjaya, Naza saman Kementerian Kewangan

Syarikat usaha sama (JV) Kumpulan Berjaya dan Kumpulan Naza dilaporkan telah memfailkan saman terhadap Kementerian Kewangan (MoF) susulan penamatan surat hasrat (LOI) yang ditawarkan.

Pengasas dan Penasihat Kumpulan Berjaya, Tan Sri Vincent Tan berkata LOI berkaitan kontrak untuk membekalkan kereta kerajaan itu diberikan kepada Spanco Sdn Bhd.

“Mereka (kerajaan) telah menamatkan perkhidmatan kami dan memberikannya kepada Spanco. Kerajaan bersetuju untuk membelanjakan RM700 juta lebih tinggi (berbanding bidaan JV).

“Kerajaan berfikiran Berjaya dan Naza tidak cukup bagus dalam perniagaan kereta. Jadi kami telah memfailkan saman undang-undang terhadap (MoF) berhubung perkara ini dan bersedia untuk ke mahkamah mengenainya.

“Anda akan mendengar lebih lanjut mengenai perkara ini selepas ini,” katanya pada sidang media selepas majlis perjanjian penjualan saham di antara Berjaya Corporation Bhd dengan Naza Corporation Holdings Sdn Bhd, lapor BH, hari ini.

Menerusi perjanjian itu, Berjaya Corporation Bhd (BCorp) melupuskan 100 kepentingan dalam anak syarikat milik penuhnya, Berjaya Enviro Holdings Sdn Bhd (BEnviro) kepada Naza Corporation Holdings Sdn Bhd (Naza) untuk pertimbangan tunai RM700 juta.

Spanco menyelenggara barisan kenderaan kerajaan sejak 1994 sehingga konsesinya berakhir pada akhir 2018.

Kerajaan ketika itu membuat tender secara terbuka dengan meminta pihak yang berminat untuk mengemukakan permohonan cadangan (RFP) mengenai konsesi berkenaan.

Selain Spanco serta JV antara Kumpulan Berjaya dan Kumpulan Naza, syarikat lain yang menyertai bidaan itu ialah DRB-Hicom Bhd dan Samling Group.

Mengulas lanjut, Tan berkata, bidaan yang dilakukan oleh JV terbabit ketika itu adalah yang paling rendah dalam kalangan semua pembida.

Katanya, ketika itu Naza memiliki 51 peratus kepentingan di dalam JV dan 49 peratus oleh Berjaya.

“Pegangan kepentingan dalam JV ini telah berubah, dengan Berjaya kini memegang 40 peratus kepentingan. Harapannya supaya kami akan mendapat keputusan yang memihak daripada mahkamah nanti,” katanya.

Sebelum ini, bekas Menteri Kewangan, Datuk Seri Tengku Zafrul Tengku Abdul Aziz memberitahu Dewan Rakyat pada November 2021, sejak 1994, Spanco telah menguruskan lebih 35,000 kenderaan untuk kerajaan Malaysia dan menyokong pewujudan 63 bengkel milik Bumiputera.


Jangkitan baharu naik 100 kes berbanding semalam

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi naik 100 kes kepada 4,362 kes, berbanding 4,262 kes yang dicatat dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah baharu itu menjadikan kumulatif positif sejak awal tahun lalu hingga hari ini sebanyak 2,711,764 kes.

Sehingga semalam, seramai 2,620,147 pesakit telah sembuh, manakala 31,026 kematian direkodkan.

Sebanyak 56,229 lagi kes masih aktif dengan 46,826 pesakit menjalani kuarantin di rumah; 4,763 pesakit ditempatkan di PKRC; 4,257 dimasukkan ke hospital; dan 383 pesakit dirawat di unit rawatan rapi, termasuk 198 daripadanya memerlukan alat bantuan pernafasan.

Sementara itu, Dr Noor Hisham berkata, kadar kebolehjangkitan atau Ro/Rt virus Covid-19 juga semakin menurun dengan jangkaan berdasarkan kes seharian semalam untuk seluruh negara adalah pada nilai 0.90.

Kadar kebolehjangkitan pada jangkaan mengikut kes seharian pada Rabu untuk seluruh negara adalah pada nilai 0.92.

Berdasarkan data dikongsi beliau, tiga negeri mencatat nilai Rt melebihi 1.00 iaitu yang tertinggi ialah Negeri Sembilan dengan Rt 1.02, dan masing-masing 1.00 bagi Pulau Pinang dan Pahang.

Negeri-negeri lain mencatat nilai Rt antara 0.75 (Sarawak) dan 0.99 (Terengganu)

Tiga negeri di Lembah Klang – Selangor, Kuala Lumpur dan Putrajaya – yang sebelum ini menjadi ‘titik panas’ penularan Covid-19 di Malaysia mencatat nilai Rt antara 0.86 dan 0.97.


Rakus nak kuasa tak hirau rakyat, perangai sama baju hitam dengan Anwar

Kumpulan baju hitam dan Ketua Pembangkang Datuk Seri Anwar Ibrahim sama rakus untuk berkuasa sehingga tidak menghiraukan kepentingan rakyat apabila sanggup membahayakan nyawa orang lain dengan tidak menghiraukan ancaman Covid-19.

Walaupun mengetahui penularan Covid-19 semakin meningkat, kumpulan baju hitam dan blok pembangkang yang diketuai Anwar nampaknya tidak bertanggungjawab kerana masih cuba menghuru-harakan negara dengan agenda kepentingan peribadi.

“Ini satu tindakan yang tidak bertanggungjawab. Ini bagi saya, pembangkang sudah hilang kredibilitinya. Asyik cakap soal patuh SOP (prosedur operasi standard). Ini jelas mereka tidak menghormati SOP dan tidak hormat langsung dengan Ketua Pengarah Kesihatan, Tan Sri Dr. Noor Hisham Abdullah. Semua isu nak dipolitikkan.

“Kalau tengok apa yang dikatakan pembangkang pagi tadi, mereka letakkan agenda politik berbanding kesihatan rakyat,” kata Ketua Penerangan Perikatan Nasional (PN), Datuk Wan Saiful Wan Jan manurut Utusan Malaysia.

Beliau berkata demikian mengulas situasi Ahli-Ahli (MP) Parlimen pembangkang yang berkumpul di Dataran Mereka pagi tadi setelah tidak dibenarkan memasuki Parlimen hari ini.

Pagi tadi semasa berhimpun di Dataran Merdeka, Anwar mendakwa kerajaan Perikatan Nasional sudah tumbang apabila MP menarik sokongan mereka terhadap pentadbiran Perdana Menteri Tan Sri Muhyiddin Yassin.

Selain Anwar, antara pemimpin utama blok pembangkang yang lain hadir bersama adalah Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Bagaimanapun, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak yang dikaitkan dengan pakatan bersama Anwar tidak menghadiri himpunan pagi ini.


Tiada perbincangan siaran secara langsung debat Anwar-Najib: Annuar

Tiada pihak yang berjumpa dengan Kementerian Komunikasi dan Multimedia (K-KOMM) berkaitan platform penyiaran debat perdana antara Datuk Seri Najib Tun Razak dengan Datuk Seri Anwar Ibrahim pada 12 Mei ini.

Menteri Komunikasi dan Multimedia (MenKOMM) Tan Sri Annuar Musa berkata perkara itu tidak ada kena-mengena dengan kerajaan dan menganggapnya sebagai debat antara dua individu, lapor Bernama.

“Jadi kerajaan tidak campur dan saya pun tidak didatangi oleh sesiapa. Saya fikir ia masih lagi di peringkat antara dua individu,” katanya kepada pemberita selepas menghadiri Majlis Iftar MenKOMM bersama komuniti negeri Melaka hari ini.

Turut hadir Pemangku Ketua Pegawai Eksekutif Pertubuhan Berita Nasional Malaysia (Bernama) Roslan Ariffin.

Mengulas mengenai penggunaan media sosial atau platform digital terkini, Annuar berkata beliau tidak menolak perkara itu dijadikan platform penyiaran bagi debat tersebut.

“Teknologi sekarang boleh saja buat ‘live’ dan mungkin ada stesyen televisyen yang hendak memberi platform itu. Apa pun, itu kemudianlah. Tak boleh kata mungkin (boleh) sebab mungkin itu dah jadi satu janji (untuk disiarkan di platform kerajaan). Saya anggap ia debat biasa antara dua individu,” katanya.

Hari ini, Bernama melaporkan kedua-dua tokoh politik negara itu akan membincangkan isu Sapura Energy Bhd (SEB) dan masa depan Malaysia pada 12 Mei ini dalam program debat perdana.

Pengumuman program debat perdana itu dibuat Pengarah Komunikasi Parti Keadilan Rakyat (PKR) Fahmi Fadzil dan Ketua Penerangan Barisan Nasional (BN) Selangor Isham Jalil dalam satu sidang media petang tadi.

Setakat ini, debat perdana itu akan dapat disaksikan secara langsung sama ada menerusi saluran media diumumkan kemudian atau secara fizikal di Dewan Tunku Canselor, Universiti Malaya, Kuala Lumpur pada pukul 9 malam.

Terdahulu, Annuar mengadakan kunjungan hormat kepada Yang Dipertua Negeri Melaka Tun Mohd Ali Mohd Rustam di pejabat beliau di Seri Negeri bagi memberi penerangan mengenai usaha-usaha K-KOMM di Melaka.

“Saya juga memaklumkan bahawa sambutan Hari Wartawan Nasional akan diadakan di Melaka tahun ini,” katanya yang dipetik menerusi ciapan di laman Twitter rasminya.


Bekas CFO Felcra beritahu mahkamah dapat arahan terus dari Bung Moktar

Bekas Pengurus Besar Kumpulan Kewangan (CFO) Felcra memberitahu Mahkamah Sesyen hari ini bahawa beliau menerima arahan terus daripada Ahli Parlimen Kinabatangan Datuk Seri Bung Moktar Radin untuk menyegerakan resolusi ahli lembaga pengarah berhubung pelaburan Felcra sebanyak RM150 juta dalam unit amanah Public Mutual Berhad.

Mohd Azmy Abu Samah, 54, berkata sebagai seorang pekerja, beliau hanya mengikut arahan yang telah diberikan memandangkan Bung Moktar telah meluluskan pelantikannya sebagai CFO di agensi tersebut, lapor Bernama.

“Ketika itu, saya masih tidak faham budaya (keadaan) di sana (Felcra) ada perang dingin, saya tidak mahu terlibat kerana saya masih baharu.

“Tambahan pula, Pengerusi Felcra (Bung) yang meluluskan, saya sebagai CFO,” kata saksi pendakwaan ke-26 itu semasa pemeriksaan utama oleh Timbalan Pendakwa Raya Mohd Sophian Zakaria pada perbicaraan kes rasuah membabitkan Bung Moktar dan isterinya, Datin Seri Zizie Izette Abdul Samad.

Pada prosiding sebelum ini, Mohd Azmy memberitahu mahkamah bahawa Ketua Pegawai Pelaburan (CIO) Datuk Zulkarnain Md Eusope menasihatkannya mengenai ‘perang dingin’ antara ‘pasukan lama’ dan ‘pasukan baharu’ dan ada kemungkinan hubungan pengerusi (Bung Moktar) dengan bekas Ketua Pegawai Eksekutifnya (CEO) Datuk Ramlee Abu Bakar kurang menarik.

Ditanya Mohd Sophian sekiranya saksi itu tidak mengikut arahan Bung Moktar apa yang akan berlaku? Mohd Azmy menjawab, “Saya tidak terfikir langsung berhubung perkara tersebut ketika itu”.

Disoal Mohd Sophian adakah saksi itu ada berjumpa dengan Bung Moktar dan bertanya mengapa dia perlu mendapat arahan terus daripada ahli politik itu, Mohd Azmy berkata beliau tidak bertanya mengenai hal tersebut.

Menyentuh mengenai pelaburan Felcra dalam unit amanah Public Mutual Berhad, Mohd Azmy berkata beliau telah dinasihatkan supaya tidak melaporkannya kerana cadangan pelaburan ini datang daripada Bung Moktar.

Mohd Azmy dalam keterangannya sebelum ini memberitahu mahkamah bahawa Kementerian Kewangan bersetuju untuk meluluskan pelaburan RM150 juta oleh Felcra dalam unit amanah Public Mutual Berhad selepas meneliti tiga kertas cadangan pelaburan dikemukakan Bung Moktar.

Disoal Mohd Sophian mengapa Mohd Azmy tidak melaporkan perkembangan pelaburan (unit amanah Public Mutual) kepada Ramlee (bekas CEO Felcra), saksi itu menjawab,”Sebelum pelaburan, ia tidak dilaporkan tetapi selepas pelaburan dibuat ia ada dimaklumkan dalam mesyuarat Majlis Pengurusan Tertinggi (MPT).

Menjawab soalan mengenai hubungan saksi itu dengan isteri Bung Moktar iaitu Zizie Izette, Mohd Azmy menjelaskan beliau tidak mempunyai hubungan kasual atau profesional kerana hanya pernah berjumpa dua kali dengan pelakon itu dan mereka tidak pernah berbual.

Menurut Mohd Azmy, beliau juga tidak mengetahui mengenai penglibatan Zizie Izette berhubung pelaburan (unit amanah Public Mutual) dan tidak pernah berbincang dengan pelakon itu berkaitan pelaburan tersebut.

Prosiding di hadapan Hakim Rozina Ayob bersambung pada 8 April ini.

Pada 3 Mei 2019, Bung Moktar, 64, mengaku tidak bersalah atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar yang merupakan Pengerusi Bukan Eksekutif Felcra ketika itu, didakwa menerima rasuah daripada Madhi menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Covid-19: Australia longgar sekatan antarabangsa November

Perdana Menteri, Scott Morrison hari ini mengumumkan larangan 18 bulan kepada rakyat Australia untuk keluar negara akan ditarik balik bulan depan, sekali gus mengurangkan salah satu sekatan Covid-19 paling ketat yang pernah dikenakan di seluruh dunia.

Membuka semula sempadan antarabangsa untuk warganegara dan penduduk tetap bagaimanapun, bergantung kepada ketetapan pelaksanaan kuarantin di rumah membabitkan lapan negeri dan wilayah di Australia, katanya, sekali gus bermakna ada negeri yang akan dibuka lebih awal.

Bagi fasa pertama, rancangan itu memfokuskan kepada warganegara dan penduduk tetap yang dibenar meninggalkan Australia, sementara perubahan seterusnya diharapkan membolehkan pelancong asing memasuki negara itu.

“Sudah tiba masanya memberi semula kehidupan kepada rakyat Australia. Kita menyelamatkan nyawa kita mesti bekerjasama memastikan rakyat memperoleh semula kehidupan yang pernah dirasai sebelum ini,” kata Morrison.

Morrison membantah penutupan sempadan antarabangsa pada Mac tahun lalu. Sejak itu, hanya sebilangan kecil individu yang dibenar meninggalkan Australia atas alasan perniagaan atau kemanusiaan.

Warganegara dan penduduk tetap dibenarkan pulang dari luar negara, tertakluk kepada had kuota dan tempoh kuarantin wajib 14 hari di hotel dengan perbelanjaan mereka sendiri.

Terdapat juga beberapa pengecualian berprofil tinggi yang diberikan untuk masuk dengan tujuan perniagaan, termasuk pelakon Hollywood untuk penggambaran filem dan rancangan TV.

Morrison menjangkakan sistem kuarantin di rumah akan bermula bulan depan, namun jadualnya akan ditetapkan negeri dan wilayah masing-masing.

Beliau sebelumnya mengatakan bahawa semua sempadan negeri dan wilayah serta antarabangsa akan dibuka semula apabila kadar vaksinasi individu berusia 16 tahun ke atas mencapai 80 peratus yang dijangka dicapai akhir bulan depan.

Namun, penularan varian Delta menyebabkan bandar utama, seperti Sydney, Melbourne dan Canberra dikenakan perintah sekatan dan penutupan penuh selama berminggu-minggu mencetuskan perbezaan pendapat antara pemimpin negeri dan wilayah.

Sesetengah negeri yang sifar Covid-19 enggan membuka sempadan negeri mereka dengan negeri dan wilayah yang masih mencatat kes harian yang tinggi.

Hari ini sahaja, Australia mencatat 2,084 jangkitan baharu dengan kebanyakannya di New South Wales dan Victoria.

Bagi menyokong pembukaan semula sempadan itu dan membenarkan lebih ramai rakyatnya pulang, Australia turut menambah senarai vaksin Covid-19 yang diiktirafnya.

Pengiktirafan terhadap vaksin China, Sinovac pula dijangka meningkatkan semula sektor pendidikan antarabangsa apabila pelajar asing akan dibenar memasuki Australia.

Pelajar China, yang kebanyakannya menerima suntikan vaksin Sinovac, menyumbang sepertiga kepada sektor pendidikan Australia yang bernilai A$35 bilion setahun sebelum wabak Covid-19 menular.


Kenyataan Mat Hasan untuk sedap hati, cuba raih undi akar umbi PAS

Barisan Nasional (BN), khususnya UMNO, dilihat kehabisan modal untuk meraih sokongan pengundi Melaka tiga hari menjelang pengundian Pilihan Raya Negeri (PRN) dilangsungkan 20 November ini.

Kenyataan Timbalan Presiden UMNO, Datuk Seri Mohamad Hasan hari ini yang menyatakan parti itu sedia bekerjasama dengan PAS pada Pilihan Raya Umum (PRU) akan datang, dilihat hanya mahu meraih sokongan akar umbi parti Islam itu serta pengundi atas pagar yang lebih ramai sekarang ini.

Umum mengetahui bahawa kenyataan-kenyataan yang dikeluarkan beberapa pemimpin UMNO sebelum ini, termasuk Presiden parti Datuk Seri Ahmad Zahid Hamidi, lebih kepada memberi isyarat bahawa parti itu tidak memerlukan PAS.

Walaupun, wujudkan persefahaman kedua-dua parti itu menerusi Muafakat Nasional (MN) namun ia bukan satu gabungan parti politik berdaftar, sebaliknya PAS adalah komponen Perikatan Nasional (PN) yang didaftarkan secara sah.

Beberapa syarat yang dikenakan terhadap PAS, khususnya menggunakan lambang sendiri dalam PRN Melaka jika mahukan kerjasama, hanya dilihat sebagai usaha UMNO untuk memecahkan perpaduan dalam PN.

Namun, hakikatnya PAS telah lama menyedari permainan politik UMNO ketika bersama-sama menjadi kerajaan Perikatan, sebelum dijenamakan sebagai BN.

Sebab itu, PAS kekal bersama PN bagi menghadapi PRN Melaka bersama komponennya Bersatu dan Gerakan.

Memetik kenyataannya kepada FMT hari ini, Mohamad yang lebih dikenali sebagai ‘Tok Mat Hasan’ berpendapat walaupun dalam PRN Melaka, UMNO dan PAS akan bertembung di tujuh kerusi, tidak bermakna ia adalah pengakhiran kepada MN.

Dalam kenyataan itu, Tok Mat dilihat menjadikan alasan perpaduan sesama orang Melayu Islam untuk meraih undi penyokong PAS dan pengundi atas pagar.

“Agenda menyatukan Melayu dan Islam akan tetap kami teruskan. Keadaan politik dinamik sentiasa berubah-ubah dan dua parti itu mungkin boleh bekerjasama dalam PRU15.

“Mungkin dalam PRU15 Umno dan PAS boleh jumpa formula yang sesuai untuk kerjasama. Kenapa tidak?,” katanya.

Untuk rekod, Bersatu juga sentiasa fokus untuk menyatupadukan orang Melayu Islam di negara ini, namun UMNO menolak kerjasama ke arah perpaduan dengan memberi pelbagai alasan kerana ianya tidak memberi keuntungan peribadi kepada pemimpinnya.

Kenyataan Mat Hasan itu dibuat setelah mendapati pengundi Melaka kini lebih memihak kepada calon-calon PN, setelah kecewa tindakan kerajaan UMNO Melaka sebelum ini yang bercakaran sesama sendiri hingga Dewan Undangan Negeri (DUN) dibubarkan, dan rakyat terpaksa melalui PRN dalam keadaan pandemik Covid-19 yang belum berakhir.

Semalam, Melaka merekodkan 116 jangkitan baharu menjadikan keseluruhan kes positif sebanyak 68,148 kes, berbanding 65,233 kes sembuh, dan 917 kematian.

Negeri itu juga sehingga kini merekodkan 2,150 kes aktif dengan 1,598 pesakit menjalani kuarantin di rumah; 370 ditempatkan di PKRC; 163 dimasukkan ke hospital; dan 19 pesakit dirawat di unit rawatan rapi.

Sebelum ini, Zahid dengan angkuh berkata parti itu tidak akan bekerjasama dengan Bersatu mahupun PAS pada PRN Melaka.

Dalam sebuah program bual bicara pada Oktober lalu, Zahid berkata oleh kerana MN tidak pernah didaftarkan maka beliau tidak nampak ada cahaya terang untuk MN itu direalisasikan sebagaimana pilihan raya kecil (PRK) yang pernah diadakan.

“Biarlah Umno bertanding dengan panji-panji BN secara solo. Dan Insya-Allah rakyat memilih parti yang terbaik,” katanya.

PRN Melaka diadakan susulan pembubaran DUN setelah empat Ahli Dewan Undangan Negeri (ADUN) termasuk dua daripada UMNO menarik sokongan terhadap Ketua Menteri UMNO, Datuk Seri Sulaiman Md Ali.


Berkongsi kesyukuran dengan mereka yang tidak bernasib baik: Muhyiddin

Bersempena sambutan Hari Raya Aidiladha, Tan Sri Muhyiddin Yassin menggesa rakyat agar menghayati erti pengorbanan sebenar dan berkongsi nikmat kesyukuran dengan mereka yang tidak bernasib baik.

Mantan Perdana Menteri kelapan dan juga Pengerusi Majlis Pemulihan Negara (MPN) dalam perutusan sempena sambutan Aidiladha berkata ibadah korban membawa pengertian sangat besar kepada umat Islam dan kisah Nabi Ibrahim AS dengan anaknya Nabi Ismail AS wajar dijadikan pedoman.

“Selepas solat sunat Aidiladha nanti, kita akan melaksanakan ibadah korban yang membawa pengertian sangat besar kepada umat Islam sebagaimana diceritakan dalam Al-Quran dan hadis.

“Kisah kesediaan Nabi Ismail AS untuk dikorbankan oleh ayahnya Nabi Ibrahim AS bagi menuruti perintah Allah adalah satu pengorbanan besar yang menjadi pedoman kepada seluruh umat Islam dalam menjalani kehidupan seharian,” katanya dalam hantaran di Facebook.

Muhyiddin juga mengimbau kembali pengorbanan sama yang perlu dihadapi rakyat semasa penularan Covid-19 melanda negara apabila sekatan dan peraturan dikenakan bagi menjaga nyawa orang ramai
daripada virus membunuh tersebut.

“Dalam konteks semasa, ketika negara berhadapan dengan peningkatan kes baharu Covid-19 akhir-akhir ini, setiap daripada kita perlu berkorban dengan kekal mematuhi prosedur operasi standard (SOP) sama ada ketika berada di masjid, surau, ketika melakukan ibadah korban atau menghadiri rumah terbuka,” katanya.

Selepas pelbagai dugaan dan cabaran dihadapi, kini negara kembali dalam fasa pemulihan dan Muhyiddin berkata setiap rakyat mempunyai peranan dan tanggungjawab untuk bersama-sama membantu golongan yang berada kesusahan selepas mengharungi keadaan yang mencabar semasa penularan Covid-19.

“Dalam fasa pemulihan negara pula, setiap daripada kita mempunyai tanggungjawab untuk saling membantu mereka yang berada dalam kesusahan terutama kumpulan yang terjejas teruk.

“Ibadah korban adalah tanda kita bersyukur atas rezeki yang Allah berikan dan sebagai bukti, kita perlu berkorban dan berkongsi kesyukuran itu dengan mereka yang tidak bernasib baik dan memerlukan,” katanya.

Menurutnya, tidak ada yang mustahil dapat dilakukan sekiranya rakyat saling tolong menolong antara satu sama lain, khususnya membantu mereka yang dalam kesempitan hidup.

“Kita pernah melakukan pengorbanan ini ketika negara teruk dilanda pandemik dua tahun lalu yang mana setiap rakyat saling berganding bahu, bantu membantu mereka yang dalam kesukaran dan kesempitan dan insya-Allah kita boleh melakukannya sekali lagi,” ujarnya lagi.

Muhyiddin juga mendoakan agar ibadah korban yang dijalankan mendapat keberkatan daripada Allah dan berharap para jemaah mendapat haji mabrur nanti.

“Saya berdoa agar ibadah korban yang kita lakukan diterima Allah SWT dan kita sentiasa berada dalam rahmat-Nya.

“Saya juga mendoakan semua jemaah yang sedang menunaikan haji di Tanah Suci dipermudahkan ibadah mereka, diberi kesihatan dan memperoleh haji yang mabrur,” katanya.


Banjir: Semua 30 kru filem terperangkap di Gua Tempurung dikeluarkan

Kesemua 30 kru perfileman yang terperangkap di Gua Tempurung, Gopeng, Perak semasa penggambaran filem terbitan Hong Kong telah diselamatkan.

Jurucakap Jabatan Bomba dan Penyelamat Perak berkata, mereka dimaklumkan mengenai kejadian itu pada jam 4.04 petang tadi (26 Oktober 2022).

“Pasukan anggota bomba dari Gopeng dan Kampar telah dihantar ke tempat kejadian.

“Terdapat 30 orang terperangkap di dalam gua itu ketika merakam filem apabila hujan lebat menyebabkan pintu masuk utama tidak dapat dilalui,” katanya sambil menambah kesemua mangsa diselamatkan pada jam 5.45 petang.

Tambahnya, tiada kecederaan dilaporkan dan mereka semua selamat dan sihat.

Difahamkan mereka sedang menjalani penggambaran filem terbitan Hong Kong di dalam gua itu ketika kejadian itu berlaku pada jam 4 petang.

Ketua Polis Daerah Superintendan Mohamad Nazri Daud berkata hujan lebat bermula jam 3 petang hari ini.

Gua Tempurung dikenali sebagai salah satu gua batu kapur terpanjang dan terbesar di Semenanjung Malaysia.


Seleweng RM2.3 bilion, SPRM siasat bekas menteri kanan, tokoh perniagaan bergelar Tan Sri

Suruhanjaya Pencegahan Rasuah Malaysia (SPRM) sedang menyiasat seorang tokoh perniagaan bergelar Tan Sri dan seorang bekas menteri kanan berhubung penyelewengan dana negara bernilai lebih RM2.3 bilion.

Memetik laporan Utusan Malaysia, sumber berkata siasatan itu adalah kesinambungan dan tambahan daripada pendedahan dokumen-dokumen sulit yang dibuat International Consortium of Investigative Journalists (ICIJ) berhubung transaksi-transaksi yang disyaki berlaku di beberapa pusat kewangan luar pesisir.

Katanya, tumpuan siasatan berkait dengan pembelian dan pemilikan saham di sebuah syarikat tersenarai oleh sebuah syarikat gergasi negara yang dikatakan didalangi oleh bekas menteri kanan itu.

“Difahamkan juga transaksi pembelian dan pemilikan saham ini dipercayai menjadi punca kepada kemerosotan ekonomi negara serta kejatuhan mata wang ringgit pada hujung 1990-an dan telah diseleweng untuk kepentingan individu-individu terbabit untuk diselamatkan (bail out) daripada mengalami kerugian yang lebih teruk,” kata sumber itu.

Menurutnya, penyiasatan juga tertumpu kepada transaksi-transaksi daripada hasil penjualan saham syarikat tersenarai tersebut.

Kata sumber, siasatan itu juga meliputi pemilikan aset-aset yang dikenal pasti dimiliki oleh ahli perniagaan dan bekas menteri kanan serta ahli keluarga mereka yang dianggarkan bernilai berbilion ringgit di dalam dan di luar negara.

Difahamkan, SPRM juga telah merakam keterangan 14 saksi dalam tempoh beberapa minggu lalu berhubung penyiasatan ini termasuk keterangan daripada tokoh perniagaan dan bekas menteri kanan tersebut berkaitan dengan dokumen-dokumen sulit yang didedahkan oleh Pandora Papers.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan perkara tersebut dan berkata siasatan tertumpu kepada Seksyen 23 Akta SPRM 2009 berhubung kesalahan salah guna kuasa untuk mendapat suapan dan kesalahan pengubahan wang haram di bawah Seksyen 4 (1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.


Kes Ebit Lew: Pendakwa dijangka panggil saksi baharu esok

Pendakwa raya dalam kes gangguan seksual melibatkan pendakwah terkenal Ebit Lew dijangka memanggil saksi baharu apabila perbicaraan disambung semula esok (Selasa, 7 Februari).

Bagaimanapun, butiran saksi keenam pihak pendakwaan masih belum didedahkan, lapor Sinar Harian hari ini.

Perbicaraan akan diteruskan selama empat hari, dari Selasa hingga Jumaat (10 Februari), di Mahkamah Majistret Tenom di hadapan Majistret Nur Asyraf Zolhani.

Pihak pendakwaan pada mulanya memanggil lima saksi, termasuk pendakwah Firdaus Wong, 39, dan dua pegawai polis.

Ebit atau nama sebenarnya Ebit Irawan Ibrahim didakwa atas 11 pertuduhan membuat hantaran gambar dan perkataan lucah bermaksud mengaibkan kehormatan mangsa melalui aplikasi Whatsapp antara Mac hingga Jun 2021.

Pertuduhan itu dibuat mengikut Seksyen 509 Kanun Keseksaan yang memperuntukkan hukuman penjara sehingga lima tahun dengan denda, atau kedua-duanya sekali.

Kes dikendalikan oleh Pengarah Pendakwaan Negeri, Muhammad Ilmami Ahmad dan Timbalan Pendakwa Raya Azreen Yas Mohammad Ramli, Nor Azizah Mohamad, Zahida Zakaria, Adibah Saiful Bahri and Nur Masrin Amalia.

Ebit Lew turut diwakili Peguam Kamaruddin Mohmad Chinki, Ram Singh dan Timothy Daud.


Rafizi kata PKR, PH gagal, kembali ke gelanggang tanding Timbalan Presiden

Naib Presiden PKR Rafizi Ramli hari ini mengumumkan hasrat untuk kembali aktif dalam arena politik dengan bersedia merebut jawatan Timbalan Presiden PKR pada pemilihan parti akan datang.

Keputusan bekas Ahli Parlimen Pandan itu dibuat selepas melihat PKR dan Pakatan Harapan (PH) kini menjadi parti ketiga dan gagal dalam empat pilihan raya sebelum ini, termasuk yang terbaru pada Pilihan Raya Negeri (PRN) Johor.

Menurutnya ia berdasarkan keputusan PRN Johor yang menunjukkan PKR dan PH ketinggalan di belakang Barisan Nasional (BN) dan Perikatan Nasional (PN), hanya tiga tahun selepas menang Pilihan Raya Umum Ke-14 (PRU-14).

Selain itu, Rafizi berkata, keputusan itu dibuat selepas berfikir panjang susulan mendapat desakan daripada pendukung PKR dan PH dalam kalangan rakyat biasa supaya beliau kembali ke gelanggang politik.

“Pada pandangan saya, dengan perkembangan terbaharu, politik progresif pelbagai bangsa sedang berada dalam bahaya jika PKR dan PH terus menjadi parti ketiga kerana gagal memikat pengundi atas pagar.

“Atas kesedaran itu, saya membuat keputusan untuk kembali menyertai gelanggang politik dengan mengesahkan saya akan bertanding jawatan Timbalan Presiden PKR dalam pemilihan akan datang,” katanya dalam satu kenyataan, hari ini.

Rafizi menegaskan, beliau tidak bersetuju dengan langkah penggabungan antara parti politik semata-mata untuk mendapatkan kuasa, yang mendorongnya untuk tidak lagi aktif dalam politik sebelum ini.

Katanya, beliau enggan terbabit dengan taktik pimpinan PKR dan PH untuk membawa mana-mana Ahli Parlimen yang sanggup menukar kesetiaan demi mendapatkan angka sokongan mencukupi untuk mengembalikan pentadbiran PH dan meningkatkan peluang memenangi PRU-15.

“Malangnya, dari satu khemah ke khemah lain, ketaksuban kepada strategi gabungan politik ini makin menjauhkan PKR dan PH daripada rakyat. Apabila hari ini kita mengkritik dan kemudian esoknya kita berpacaran dengan orang yang kita kritik, lama-lama rakyat merasakan ini semua hanyalah drama Keluarga 69.

“Lebih-lebih lagi apabila terlalu banyak tumpuan diberikan kepada membentuk gabungan, usaha mengangkat derita rakyat dan menawarkan penyelesaian menjadi semakin sepi,” katanya.

Rafizi yakin PKR dan PH hanya dapat menambat kembali hati rakyat jika kembali berjuang untuk memudahkan kehidupan harian mereka, meskipun cara itu lebih memenatkan berbanding ‘berbincang di meja rundingan atau di restoran mahal mengenai gabungan politik.’

“Saya berpendapat kegilaan mencatur sokongan di peringkat atas sehingga PKR dan PH nampak terpisah dan kaku dari suara rakyat akan dihukum oleh rakyat. Jika PKR dan PH ingin menambat kembali hati rakyat, kembalilah berjuang habis-habisan untuk memudahkan kehidupan harian rakyat,” katanya.


Yahya Cholil ketuai Nahdlatul Ulama Indonesia

Cendekiawan Islam yang disegani dan terkenal sebagai ‘simbol generasi baharu’, Yahya Cholil Staquf, dipilih sebagai Pengerusi Nahdlatul Ulama (NU), kumpulan Islam berpengaruh di Indonesia dan pertubuhan Islam terbesar di dunia, bagi sesi 2021/2026.

Yahya, 55, menewaskan penyandang dan pengerusi dua penggal Said Aqil Siradj dan tiga calon lain dalam saingan sengit pada Kongres Nasional NU, pada Jumaat.

Allahyarham bapanya Cholil Bisri mengasaskan parti politik Islam utama Indonesia, Parti Kebangkitan Nasional (PKB), dan adik lelakinya ialah Menteri Agama Yaqut Cholil Qoumas.

“Bukan sahaja beliau lebih muda daripada Said, pemikirannya juga lebih progresif. Anggota NU sudah bosan dengan pentadbiran semasa dan mahu melihat perubahan.

“Tumpuan Yahya ialah bagaimana memperkasakan ahli NU dan menyediakan bantuan kebajikan, manakala Said tertumpu untuk melibatkan NU dalam politik negara,” kata Penyelidik Kanan Pusat Radikalisme yang berpangkalan di Jakarta.

Pemilihan Yahya telah menimbulkan persoalan sama ada pergerakan yang mempunyai lebih 90 juta pengikut akan terus bertapak dalam politik tempatan, dan menggunakan pengaruhnya ke atas dasar luar Indonesia.

Beliau juga dilihat bukan orang asing dalam kerajaan, malah pernah menjadi anggota Majlis Penasihat Presiden pada 2018. Beliau juga menasihati Presiden Indonesia Joko Widodo (Jokowi) mengenai perkara agama, domestik dan antarabangsa.

Sementara Said, 68 tahun, dianggap sebagai kunci dalam membawa NU lebih dekat dengan politik.

Kecuali pada 1999 apabila bekas Pengerusi NU, Allahyarham Abdurrahman Wahid, menjadi Presiden Indonesia, pemimpin NU secara amnya tidak memainkan peranan penting dalam politik dalam dua dekad yang lalu.

Tetapi pada 2019, Presiden Jokowi memilih bekas pemimpin NU Ma’ruf Amin sebagai pasangannya dalam pilihan raya, menandakan kembalinya NU ke arena politik secara lebih serius

PKB, jentera politik NU, kini menduduki 58 kerusi di Dewan Rakyat Indonesia yang mempunyai 575 individu dan mempunyai empat menteri.

Dalam konteks penglibatan global, penganalisis menyatakan bahawa Yahya cenderung dari segi politik terhadap Amerika Syarikat, manakala Said dikenali sebagai mesra China.

Yahya juga mengasaskan organisasi yang berpangkalan di AS, Bayt ar-Rahmah, bertujuan mengembangkan operasi NU di Amerika Utara, Eropah dan Timur Tengah.

Pada 2018, Yahya menerima kecaman masyarakat Indonesia apabila beliau melawat Israel atas jemputan Forum Global Jawatankuasa Yahudi Amerika. Indonesia tidak mempunyai hubungan diplomatik rasmi dengan Israel dan telah lama menentang pendudukannya di wilayah Palestin.

NU, di bawah Said, dikritik kerana dilihat kurang lantang berhubung dakwaan China menindas umat Islam Uighur di Xinjiang.

Bagaimanapun, penganalisis percaya Yahya mempunyai kebolehan politik yang cukup untuk tidak memihak, sejajar dengan dasar luar Indonesia, dan akan mengekalkan hubungan baik dengan China. – Agensi


Hari ini DUN Selangor bubar secara rasmi, pilihan raya bakal diadakan

Dewan Undangan Negeri (DUN) Selangor bagi penggal ke-14 secara rasminya dibubarkan hari ini, sekali gus membuka laluan kepada pilihan raya negeri (PRN) diadakan.

Pembubaran itu selaras dengan pengumuman Setiausaha Sulit Sultan Selangor Datuk Mohamad Munir Bani pada Isnin lalu selepas mendapat perkenan Sultan Selangor Sultan Sharafuddin Idris Shah, menurut laporan Bernama.

Ini bermakna DUN Selangor yang mempunyai 56 kerusi dibubarkan dua hari lebih awal berbanding tempoh mandat DUN yang akan berakhir pada 25 Jun ini.

Dengan pembubaran itu, pentadbiran Selangor kini ditadbir kerajaan sementara sehingga kerajaan baharu dibentuk selepas PRN nanti.

Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.

Pada Pilihan Raya Umum ke-14 (PRU14), Pakatan Harapan (PH) mendominasi Selangor apabila menang 51 daripada 56 kerusi, diikuti Barisan Nasional (BN) dan PAS masing-masing mendapat empat dan satu kerusi.

Kedudukan terkini kerusi sebelum DUN dibubarkan ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi serta seorang wakil rakyat Bebas.

Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.